
Parlamentul adoptă prezentul cod. 

 

Capitolul I 

Dispoziţii generale 

Articolul 1. Scopul şi domeniul de aplicare 

(1) Prezentul cod are drept scop asigurarea apărării drepturilor consumatorului de programe de a recepţiona informaţii corecte şi obiective, care ar contribui la libera formare a opiniei, asigurarea drepturilor radiodifuzorilor la libertate editorială şi libertate de exprimare, instituirea principiilor democratice de funcţionare a audiovizualului din Republica Moldova şi stabileşte, în spiritul drepturilor şi libertăţilor constituţionale, bazele juridice de reglementare a proceselor de: 

a) concepere, transmisie şi/sau retransmisie prin intermediul mijloacelor de televiziune şi radiodifuziune a serviciilor de programe ale radiodifuzorilor aflaţi sub jurisdicţia Republicii Moldova; 

b) exercitare a controlului societăţii asupra activităţii instituţiilor în domeniul audiovizualului din Republica Moldova. 

(2) Prezentul cod nu reglementează comunicarea audiovizuală prin intermediul sistemelor de televiziune şi radiodifuziune de tip închis care nu sînt destinate recepţionării în masă şi nici activitatea radioamatorilor. 

 

Articolul 2. Semnificaţia termenilor utilizaţi 

În sensul prezentului cod, următoarele noţiuni semnifică: 

a) transmisiune - difuzare iniţială prin unde radioelectrice, cablu sau satelit, în formă codificată sau necodificată, a serviciilor de programe destinate publicului; 

b) retransmisie - captare şi transmitere simultană a serviciilor de programe sau a unor părţi importante din asemenea servicii, prin orice mijloace tehnice, în integralitatea lor şi fără nici o modificare, difuzate de radiodifuzori şi destinate recepţionării de către public; 

c) radiodifuzor - persoană fizică sau juridică avînd responsabilitatea editorială pentru alcătuirea serviciilor de programe destinate recepţionării de către public care asigură difuzarea acestora direct sau prin intermediul unui terţ; 

d) radiodifuzor public - instituţie audiovizuală naţională sau regională, cu statut de persoană juridică de drept public, aflată în serviciul societăţii, independentă editorial, a cărei activitate este supravegheată de societate; 

e) radiodifuzor privat - instituţie audiovizuală cu statut de persoană juridică de drept privat; 

f) distribuitor de servicii - orice persoană juridică ce pune la dispoziţie publicului o ofertă de servicii de programe prin orice mijloc de comunicaţie electronică, inclusiv prin satelit, cablu sau eter, retransmise pe bază de relaţii contractuale cu radiodifuzorii ori cu alţi distribuitori; 

g) serviciu de programe - ansamblu al programelor sau emisiunilor de radio şi televiziune, furnizate de un radiodifuzor; 

h) comunicare audiovizuală - punere la dispoziţie publicului a diverselor servicii de programe prin utilizarea frecvenţelor terestre şi a diferitelor mijloace tehnice (emiţătoare, sateliţi, cablu etc.); 

i) program sau emisiune - produs audiovizual identificabil prin titlu, conţinut, durată, formă sau autor în cadrul unui serviciu de programe; 

j) producţie autohtonă - opere audiovizuale concepute şi produse de către radiodifuzori aflaţi sub jurisdicţia Republicii Moldova şi/sau producători independenţi de servicii de programe din Republica Moldova; 

k) producţie proprie - opere audiovizuale concepute sau procurate exclusiv de către radiodifuzor cu utilizarea mijloacelor tehnice, financiare şi intelectuale proprii sau atrase în acest scop în bază de contract; 

l) publicitate - orice formă de mesaj privind exercitarea unei activităţi comerciale, meşteşugăreşti, profesionale, avînd scopul de a promova furnizarea de bunuri sau prestarea de servicii contra cost, o cauză sau o idee sau de a produce un alt efect dorit de către cel care se ocupă de reclamă sau de radiodifuzorul însuşi, difuzat în baza unui contract cu o persoană fizică sau juridică, publică sau privată, în schimbul unui tarif sau al unor alte beneficii, orice formă de mesaj difuzat în scopuri autopromoţionale; 

m) publicitate mascată - prezentare (prin cuvinte, sunete sau imagini), făcută intenţionat în scop publicitar nedeclarat, a bunurilor, serviciilor, denumirilor, mărcilor comerciale sau activităţilor unui producător de bunuri sau prestator de servicii; o asemenea formă de prezentare este considerată intenţionată mai ales atunci cînd este făcută în schimbul unor avantaje materiale, al unor servicii reciproce sau al altor beneficii cu efect similar în folosul radiodifuzorului sau în folosul personal; 

n) teleshopping - difuzare către public a unor oferte comerciale directe privind furnizarea contra cost a unor bunuri sau, după caz, prestarea unor servicii; 

o) sponsorizare - orice contribuţie făcută de o persoană fizică sau juridică neimplicată în activităţi în domeniul audiovizualului, dacă această contribuţie este destinată exclusiv finanţării programelor audiovizuale, în scopul promovării propriului nume, a mărcii comerciale, a imaginii, a propriilor activităţi sau produse; 

p) eveniment de importanţă majoră - orice eveniment organizat care are o importanţă majoră pentru o parte semnificativă a publicului; 

q) licenţă de emisie - act oficial prin care Consiliul Coordonator al Audiovizualului acordă unui radiodifuzor aflat sub jurisdicţia Republicii Moldova dreptul de a difuza, într-o zonă determinată, un anumit serviciu de programe; 

r) autorizaţie de retransmisie - act oficial prin care Consiliul Coordonator al Audiovizualului acordă dreptul de retransmisie a unui serviciu de programe pe teritoriul Republicii Moldova; 

s) licenţă tehnică - act oficial prin care autoritatea administraţiei publice centrale de specialitate legalizează utilizarea mijloacelor tehnice de telecomunicaţii prin eter şi prin cablu conform parametrilor prevăzuţi şi acordă titularului licenţei de emisie obţinute pe bază de concurs, în condiţiile stabilite de aceasta, dreptul de a utiliza, pentru o perioadă determinată, una sau mai multe frecvenţe radioelectrice; 

t) consumator de programe - orice persoană fizică sau juridică ce recepţionează servicii de programe transmise sau retransmise pe teritoriul Republicii Moldova; 

u) ore de maximă audienţă - interval de timp cuprins între orele: 06.00-09.00; 19.00-23.00 pentru TV; 06.00-13.00; 17.00-20.00 pentru radio; 

v) spaţiu informaţional - spectru de frecvenţe radio sau unde radioelectrice terestre; 

w) opere audiovizuale europene - opere de creaţie ale căror producere şi coproducere sînt controlate de persoane fizice sau juridice europene. 

 

Articolul 3. Difuzarea operelor audiovizuale europene 

(1) În sensul prezentului cod, opere europene sînt: 

a) operele originare din Republica Moldova sau din statele membre ale Uniunii Europene; 

b) operele originare din terţe state europene participante la Convenţia europeană cu privire la televiziunea transfrontalieră care îndeplinesc condiţiile menţionate la alin.(3); 

c) operele originare din alte state europene care îndeplinesc condiţiile menţionate la alin.(4). 

(2) Prevederile alin.(1) lit.b) şi c) sînt aplicabile sub rezerva neadoptării de către statele respective a unor măsuri discriminatorii împotriva operelor provenite din Republica Moldova sau din statele membre ale Uniunii Europene. 

(3) Operele menţionate la alin.(1) lit.a) şi b) sînt opere realizate preponderent de către autori şi lucrători rezidenţi în unul dintre statele respective şi îndeplinesc una dintre următoarele condiţii: 

a) sînt realizate de unul sau mai mulţi producători stabiliţi în unul sau mai multe dintre statele respective; 

b) producţia lor este supervizată şi controlată efectiv de unul sau mai mulţi producători stabiliţi în unul sau mai multe dintre statele respective; 

c) contribuţia coproducătorilor din aceste state la totalul costurilor de coproducţie este preponderentă, iar coproducţia nu este controlată de unul sau mai mulţi producători stabiliţi în afara statelor respective. 

(4) Operele menţionate la alin.(1) lit.c) sînt opere realizate exclusiv sau în coproducţie cu producători stabiliţi în unul sau mai multe state europene cu care Republica Moldova sau Uniunea Europeană a încheiat acorduri referitoare la sectorul audiovizual dacă sînt realizate în principal de către autori şi lucrători rezidenţi în unul sau mai multe state europene. 

(5) Operele care nu sînt considerate opere europene în sensul alin.(1), dar care sînt realizate în baza unor tratate bilaterale de coproducţie încheiate cu terţe ţări, vor fi considerate opere europene, în scopul aplicării prevederilor prezentului cod, dacă coproducătorii din Republica Moldova sau din statele membre ale Uniunii Europene furnizează un procent majoritar din totalul costurilor producţiei, iar aceasta nu este controlată de unul sau mai mulţi producători stabiliţi în afara Republicii Moldova şi a statelor membre ale Uniunii Europene. 

(6) Operele care nu sînt opere europene în sensul alin.(1) şi (5), dar care sînt realizate în principal de către autori şi lucrători rezidenţi în Republica Moldova sau în statele membre ale Uniunii Europene, vor fi considerate opere europene, în scopul aplicării prezentului cod, într-un procent corespunzător procentului contribuţiei coproducătorilor din Republica Moldova sau din statele membre ale Uniunii Europene la totalul costurilor de producţie. 

(7) De la data aderării Republicii Moldova la Uniunea Europeană, radiodifuzorii aflaţi în jurisdicţia Republicii Moldova vor rezerva operelor europene nu mai puţin de 51% din timpul lor de difuzare, cu excepţia timpului afectat emisiunilor informative, evenimentelor sportive, programelor de divertisment, publicităţii, serviciilor de teletext şi teleshopping. 

(8) Pînă la data aderării, va fi rezervată o proporţie semnificativă operelor audiovizuale autohtone şi proprii. Această proporţie, avînd în vedere responsabilităţile informaţionale, educaţionale, culturale şi de divertisment ale radiodifuzorului faţă de publicul său, va fi realizată progresiv, conform prevederilor art.11. 

(9) Consiliul Coordonator al Audiovizualului va urmări aplicarea prevederilor alin.(7) şi (8), stabilind mecanismele concrete de implementare. 

(10) Prevederile alin.(1)-(6) nu se vor aplica serviciilor de programe ale radiodifuzorilor locali şi regionali care nu fac parte dintr-o reţea naţională. 

 

Articolul 4. Radiodifuzorul aflat sub jurisdicţia Republicii Moldova 

(1) În sensul prezentului cod, un radiodifuzor este considerat aflat sub jurisdicţia Republicii Moldova dacă întruneşte una dintre următoarele condiţii: 

a) are sediul principal în Republica Moldova, iar deciziile editoriale asupra serviciilor de programe sînt luate în Republica Moldova; 

b) sediul lui principal se află în Republica Moldova, iar o parte majoritară a forţei de muncă implicate în activitatea de difuzare activează în Republica Moldova; 

c) deciziile editoriale asupra serviciilor de programe se iau în Republica Moldova, iar o parte majoritară a forţei de muncă implicate în activitatea de comunicare audiovizuală activează în Republica Moldova sau într-un stat membru al Uniunii Europene în care radiodifuzorul îşi are sediul. 

(2) Radiodifuzorii care nu întrunesc nici una dintre condiţiile prevăzute la alin.(1) şi nu sînt stabiliţi în alt stat participant la Convenţia europeană cu privire la televiziunea transfrontalieră sînt consideraţi a fi în jurisdicţia Republicii Moldova dacă se află în una dintre următoarele situaţii: 

a) utilizează o frecvenţă acordată de autoritatea publică competentă din Republica Moldova; 

b) utilizează o capacitate de satelit ce aparţine Republicii Moldova; 

c) utilizează o legătură ascendentă la satelit situată pe teritoriul Republicii Moldova. 

(3) Dacă, în stabilirea jurisdicţiei aplicabile, criteriile prevăzute la alin.(1) şi (2) nu sînt relevante, radiodifuzorul va fi considerat în afara jurisdicţiei Republicii Moldova. 

(4) Dreptul de transmisie şi dreptul de retransmisie a oricărui serviciu de programe al unui radiodifuzor, respectiv distribuitor de servicii, care se află sub jurisdicţia Republicii Moldova sînt recunoscute şi garantate în condiţiile prezentului cod. 

(5) Transmisia unui serviciu de programe de către un radiodifuzor aflat sub jurisdicţia Republicii Moldova se poate face numai în baza licenţei de emisie şi a licenţei tehnice. Retransmisia serviciilor de programe de către un distribuitor de servicii aflat sub jurisdicţia Republicii Moldova se poate face numai în baza autorizaţiei de retransmisie de programe şi a licenţei tehnice. Derogările de la alineatul respectiv sînt prevăzute la art.30 alin.(1) şi (2). 

 

Articolul 5. Clasificarea radiodifuzorilor 

În sensul prezentului cod, radiodifuzorii aflaţi sub jurisdicţia Republicii Moldova se clasifică după cum urmează: 

a) în funcţie de tipul de proprietate şi scopul activităţii, există: 

- radiodifuzori publici; 

- radiodifuzori privaţi; 

b) în funcţie de acoperire teritorială, există: 

- radiodifuzori locali, a căror acoperire cuprinde o localitate; 

- radiodifuzori regionali, a căror acoperire cuprinde o zonă geografică ce nu depăşeşte 60% din teritoriul Republicii Moldova; 

- radiodifuzori naţionali, a căror acoperire cuprinde o zonă geografică ce depăşeşte 60% din teritoriul Republicii Moldova. 

 

Capitolul II 

Principiile de comunicare audiovizuală 

Articolul 6. Garantarea moralităţii şi asigurarea protecţiei minorilor 

(1) Radiodifuzorului îi este interzisă difuzarea de programe care conţin orice formă de incitare la ură pe considerente de rasă, religie, naţionalitate, sex. 

(2) Este interzisă difuzarea de programe care pot afecta grav dezvoltarea fizică, mentală sau morală a minorilor, în special programele care conţin pornografie, violenţă exagerată sau limbaj licenţios. 

(3) Transmisia unor alte programe decît cele prevăzute la alin.(2) susceptibile de a afecta dezvoltarea psihică, mentală sau morală a minorilor se va face doar în cazul în care vor fi asigurate condiţiile (prin selectare a timpului de emisie sau prin mijloace tehnice) ca minorii aflaţi în zona de acoperire să nu poată vedea şi auzi emisiunile respective. 

 

Articolul 7. Echilibrul şi pluralismul politico-social 

(1) În spiritul respectării libertăţilor şi a drepturilor fundamentale ale omului, prin transmisia şi retransmisia serviciilor de programe se realizează şi se asigură pluralismul politic şi social, diversitatea culturală, lingvistică şi religioasă, informarea, educarea şi divertismentul publicului. 

(2) Acordînd timpi de antenă unui partid sau unei mişcări politice pentru propagarea poziţiilor acestora, radiodifuzorul trebuie să ofere, de asemenea, în cadrul aceluiaşi gen de programe şi la aceeaşi oră, timpi de antenă altor partide şi mişcări politice fără tergiversări neîntemeiate şi fără a favoriza un partid anume, indiferent de procentajul reprezentării sale parlamentare. 

(3) Pentru încurajarea şi facilitarea exprimării pluraliste a curentelor de opinie, radiodifuzorii au obligaţia de a reflecta campaniile electorale în mod veridic, echilibrat şi imparţial. Concepţiile radiodifuzorilor privind reflectarea campaniilor electorale se aprobă de Consiliul Coordonator al Audiovizualului şi sînt prezentate Comisiei Electorale Centrale, în strictă concordanţă cu legislaţia în vigoare. 

(4) Pentru a asigura în cadrul emisiunilor informative ale radiodifuzorilor respectarea principiilor echilibrului social-politic, echidistanţei şi obiectivităţii, aceştia vor plasa fiecare ştire astfel încît: 

a) informaţia care compune ştirea să fie veridică; 

b) să nu fie deformat sensul realităţii prin tertipuri de montaj, comentarii, mod de formulare sau titluri; 

c) în cazul subiectelor ce vizează situaţii de conflict, să se respecte principiul de informare din mai multe surse. 

(5) Pentru a proteja pluralismul şi diversitatea politică, socială şi culturală, concentrarea proprietăţii este limitată la dimensiuni care să asigure eficienţa economică, dar care să nu genereze apariţia de poziţii dominante în formarea opiniei publice. 

 

Articolul 8. Independenţa şi libertatea editorială 

(1) Radiodifuzorii aflaţi sub jurisdicţia Republicii Moldova au dreptul să decidă liber asupra conţinutului emisiunilor şi programelor lor, respectînd principiul de pluralitate a opiniilor în conformitate cu cadrul juridic şi condiţiile expuse în licenţa de emisie. 

(2) Cenzura de orice fel asupra comunicării audiovizuale este interzisă. 

(3) Independenţa editorială a radiodifuzorilor este recunoscută şi garantată prin lege. 

(4) Sînt interzise ingerinţele de orice fel în conţinutul, forma sau modalităţile de prezentare a elementelor serviciilor de programe din partea autorităţilor publice sau a oricăror alte persoane din afara instituţiei respective a audiovizualului. 

(5) Nu constituie ingerinţe normele de reglementare emise de Consiliul Coordonator al Audiovizualului în aplicarea prezentului cod şi cu respectarea dispoziţiilor legale, precum şi a normelor privind drepturile omului, stabilite în tratatele internaţionale la care Republica Moldova este parte. 

 

Articolul 9. Libera recepţionare a serviciilor de programe 

(1) Prezentul cod recunoaşte şi garantează dreptul oricărei persoane de a recepţiona liber serviciile de programe oferite publicului de către radiodifuzorii aflaţi sub jurisdicţia Republicii Moldova şi a statelor membre ale Uniunii Europene şi ale Convenţiei europene cu privire la televiziunea transfrontalieră, în conformitate cu condiţiile tehnice şi comerciale stabilite de radiodifuzori şi distribuitorii de servicii. Gestionarii fondului locativ de orice tip nu vor împiedica asigurarea prestării calitative a serviciilor de programe către locatari de către distribuitorii de servicii. 

(2) Difuzarea şi retransmisia serviciilor de programe contra plată pot fi efectuate doar în bază de contract încheiat cu consumatorul de programe conform legislaţiei în vigoare. Distribuitorii de servicii vor asigura crearea unor pachete de servicii de programe pe criterii nediscriminatorii şi la preţuri accesibile diverselor categorii ale populaţiei. 

(3) Plăţile pentru serviciile de programe şi serviciile accesorii (conectare, reparaţie etc.) prestate consumatorului de programe se vor efectua exclusiv în baza facturilor sau a notelor de plată doar la sediul, oficiile comerciale ale distribuitorilor de servicii sau la bănci şi oficii poştale. Colectarea plăţilor prin intermediul terţilor sau în numerar la domiciliul sau sediul consumatorului de programe este interzisă. 

 

Articolul 10. Drepturile consumatorului de programe 

(1) În Republica Moldova, dreptul la informare completă, obiectivă şi veridică, dreptul la libera exprimare a opiniilor şi dreptul la libera comunicare a informaţiilor prin intermediul mijloacelor de radiodifuziune şi televiziune sînt garantate de lege. 

(2) Apărarea drepturilor consumatorilor de programe este asigurată de către Consiliul Coordonator al Audiovizualului, în a cărui sarcină este pusă coordonarea activităţii audiovizuale, precum şi de către instanţele de judecată. 

(3) Instanţa de judecată va acţiona în vederea apărării drepturilor consumatorului de programe la sesizarea sa de către titularul acestui drept. 

(4) Organele învestite cu atribuţii de coordonare în domeniul audiovizualului acţionează în vederea asigurării drepturilor prescrise de prezentul articol la sesizarea sa de către titularul acestui drept sau din oficiu. 

(5) Radiodifuzorii sînt obligaţi să asigure obiectivitatea informării consumatorului de programe, favorizînd libera formare a opiniilor. 

 

 Articolul 11. Protejarea patrimoniului lingvistic şi cultural-naţional 

(1) La elaborarea Strategiei de acoperire teritorială cu servicii de programe, Consiliul Coordonator al Audiovizualului va ţine cont de specificul lingvistic la nivel naţional şi local şi va asigura ca, de la 1 ianuarie 2010, cel puţin 70% din numărul de frecvenţe să fie oferite serviciilor de programe transmise în limba de stat. Această prevedere nu se referă la valorificarea pieselor muzicale. 

(2) De la 1 ianuarie 2010, cel puţin 80% din volumul serviciilor de programe ale radiodifuzorilor vor constitui producţie proprie, autohtonă şi opere europene, din al căror volum 50% vor fi transmise în orele de maximă audienţă. 

(3) Pînă la 1 ianuarie 2007, producţia proprie şi autohtonă cu caracter informativ şi analitic difuzată de radiodifuzor va fi nu mai puţin de 65% în limba de stat. Începînd cu 1 ianuarie 2007, această producţie va constitui nu mai puţin de 70%, iar din 1 ianuarie 2010, nu mai puţin de 80%. 

(4) Serviciile de programe de cultură şi muzică difuzate în orele de maximă audienţă vor cuprinde producţie autohtonă în proporţie de cel puţin 60% din volumul săptămînal rezervat transmisiunii genului respectiv de producţie audiovizuală. 

(5) Fragmentele de emisiuni transmise în alte limbi vor fi însoţite de traducere în limba de stat (dublare, sonorizare sau subtitrare). Această prevedere nu se aplică emisiunilor de studiere a limbilor străine şi valorificării clipurilor muzicale. 

(6) În cazul în care radiodifuzorul va prezenta emisiunea în o altă limbă decît cea de stat, limba emisiunii se va indica în programul de emisiuni publicat. 

(7) Filmele artistice şi cele documentare vor fi prezentate cu dublaj sau subtitrare păstrîndu-se coloana sonoră originară, iar filmele pentru copii vor fi dublate sau sonorizate în limba de stat. 

(8) La crearea ofertelor de programe pentru retransmisie, distribuitorii de servicii vor acorda prioritate serviciilor de programe realizate în limba de stat. 

 (9) În localităţile în care reprezentanţii unei minorităţi naţionale constituie majoritatea populaţiei, radiodifuzorii locali şi regionali vor asigura difuzarea unor programe în limba de stat în proporţie de nu mai puţin de 20% din serviciul de programe. Activitatea în domeniul lingvistic a companiei “Teleradio Găgăuzia” va fi reglementată de asemenea de autorităţile abilitate ale U.T.A. Găgăuzia. 

 

Articolul 12. Protejarea spaţiului informaţional naţional 

Spectrul de frecvenţe radio sau unde radioelectrice terestre este patrimoniul naţional al statului care nu poate fi utilizat decît în condiţiile legii. 

 

Articolul 13. Accederea consumatorului de programe la evenimentele de importanţă majoră 

(1) Accesul consumatorului de programe la evenimentele de importanţă majoră prin intermediul serviciilor de programe difuzate de către radiodifuzori este garantat de lege. 

(2) Evenimentele de importanţă majoră pot fi difuzate în exclusivitate numai dacă emisiunea nu privează o parte importantă a publicului din Republica Moldova de posibilitatea de a le urmări în direct sau în transmisie decalată. 

(3) Sînt evenimente de importanţă majoră: 

a) jocurile olimpice; 

b) concursurile internaţionale de muzică; 

c) campionatele sportive europene şi mondiale; 

d) alte evenimente prevăzute de convenţiile şi tratatele internaţionale din domeniul audiovizualului. 

(4) Accesul persoanelor cu deficienţe de auz (surde) la emisiunile televizate de importanţă majoră şi de actualităţi este garantat prin interpretarea acestora, din contul radiodifuzorului, în limbajul mimico-gestual cel puţin 20 de minute din timpul zilnic de emisii ale serviciului de programe. 
[Art.13 completat prin Legea nr.172-XVI din 10.07.2008, în vigoare 25.07.2008]

 

Articolul 14. Asigurarea confidenţialităţii surselor de informare 

(1) Caracterul confidenţial al surselor de informare utilizate în conceperea sau elaborarea de ştiri, de emisiuni sau de alte elemente ale serviciilor de programe este garantat prin lege. 

(2) Orice jurnalist sau realizator de programe este liber să nu dezvăluie date de natură să identifice sursa informaţiilor obţinute în legătură directă cu activitatea sa profesională. 

(3) Se consideră date de natură să identifice o sursă de informare următoarele: 

a) numele, numărul de telefon, adresa, alte date personale, precum şi vocea sau imaginea unei surse; 

b) circumstanţele concrete ale obţinerii informaţiilor de către jurnalist; 

c) partea nepublicată a informaţiei furnizate de sursa jurnalistului; 

d) datele cu caracter personal ale jurnalistului sau radiodifuzorului, legate de activitatea pentru obţinerea informaţiilor difuzate. 

(4) Persoanele care, prin efectul relaţiilor lor profesionale cu jurnaliştii, iau cunoştinţă de informaţii de natură să identifice o sursă prin colectarea, tratarea editorială sau publicarea acestor informaţii beneficiază de aceeaşi protecţie ca şi jurnaliştii. 

(5) Dezvăluirea unei surse de informare poate fi dispusă de instanţele de judecată numai dacă această dezvăluire este necesară pentru apărarea siguranţei naţionale sau ordinii publice, precum şi pentru soluţionarea cauzei în instanţă de judecată, atunci cînd: 

a) nu există sau au fost epuizate măsurile de alternativă la divulgare cu efect similar; 

b) interesul legitim al divulgării depăşeşte interesul legitim al nedivulgării. 

 

.">Articolul 15. Protecţia jurnaliştilor 

(1) Autorităţile publice abilitate asigură: 

a) protecţia jurnaliştilor în cazul în care aceştia sînt supuşi unor presiuni sau ameninţări de natură să împiedice ori să restrîngă în mod efectiv libera exercitare a profesiei lor; 

b) protecţia sediilor, a localurilor radiodifuzorilor în cazul în care acestea sînt supuse unor ameninţări de natură să împiedice sau să afecteze libera desfăşurare a activităţii lor. 

(2) Protecţia jurnaliştilor, a sediilor sau a localurilor radiodifuzorilor, în condiţiile alin.(1), nu trebuie să devină pretext pentru a prejudicia libera exprimare a jurnaliştilor, pentru a împiedica sau a restrînge libera exercitare a profesiunii ori a revendicării drepturilor fundamentale de către jurnalişti. 

(3) Constrîngerea autoritară (psihică), exercitarea presiunii prin intimidare a teleradiojurnaliştilor pentru a-i determina să încalce normele deontologice ale jurnalistului se pedepsesc conform legii. 

 

Articolul 16. Dreptul la replică, rectificare şi la remedii echivalente 

(1) Orice persoană fizică sau juridică, indiferent de cetăţenie, naţionalitate şi domiciliu, care se consideră lezată în drepturile sale legitime şi, în special, în reputaţia sa prin prezentare în emisiune a unor fapte incorecte are dreptul la replică, rectificare sau dreptul de a cere remedii echivalente în conformitate cu prevederile Codului civil. 

(2) Radiodifuzorul asigură exercitarea dreptului la replică, rectificare sau la alte remedii echivalente şi nu împiedică exercitarea acestuia prin impunere de termene şi condiţii nerezonabile. 

(3) Despre cererea de exercitare a dreptului la replică, radiodifuzorul este sesizat în scris în termen de 20 de zile de la transmiterea emisiunii la care se referă cererea. Radiodifuzorul difuzează răspunsul în aceeaşi emisiune, în acelaşi interval de timp şi cu aceeaşi durată, în termen de 5 zile după primirea cererii întemeiate. 

(4) Persoana care îşi exercită dreptul la replică nu rambursează cheltuielile aferente difuzării răspunsului. 

(5) Cererea de exercitare a dreptului la replică poate fi respinsă dacă o asemenea replică nu este justificată, potrivit condiţiilor specificate la alin.(1). 

(6) Difuzarea rectificării sau acordarea dreptului la replică nu exclude dreptul persoanei lezate de a se adresa în instanţă de judecată. 

(7) Radiodifuzorii asigură înregistrarea emisiunilor difuzate. 

(8) Înregistrările se păstrează cel puţin 30 de zile de la data emisiunii. 

(9) În cazul în care a parvenit solicitarea dreptului la replică, radiodifuzorul este obligat să păstreze înregistrările pînă la consumarea definitivă a litigiilor. 

 

Articolul 17. Difuzarea anunţurilor ce vizează starea de urgenţă 

(1) În caz de pericol grav pentru securitatea publică sau ordinea constituţională, radiodifuzorii sînt obligaţi să transmită operativ şi din cont propriu anunţurile oficiale ale Parlamentului, Preşedintelui şi Guvernului în cadrul tuturor programelor sale. 

(2) Radiodifuzorii transmit fără întîrziere şi în mod gratuit în cadrul tuturor programelor lor informaţia parvenită de la autorităţile publice centrale, necesară protejării vieţii, sănătăţii şi securităţii oamenilor sau prevenirii prejudicierii proprietăţii sau mediului. 

 

.">Articolul 18. Respectarea drepturilor de autor şi a drepturilor conexe 

(1) Transmisia şi retransmisia serviciilor de programe se efectuează cu respectarea obligatorie a drepturilor de autor şi a drepturilor conexe, în conformitate cu legislaţia privind dreptul de autor şi drepturile conexe. 

(2) Radiodifuzorii sînt obligaţi să încheie contracte, fie direct cu titularii drepturilor de autor şi drepturilor conexe, fie cu reprezentanţii acestora sau cu organizaţiile de administrare pe principii colective a drepturilor de autor şi a drepturilor conexe, potrivit împuternicirilor şi licenţelor deţinute. 

(3) Retransmisia unui serviciu de programe în lipsă de contract încheiat cu radiodifuzorul, distribuitorul de servicii sau cu un alt titular de drepturi asupra serviciului de programe retransmis constituie încălcare a drepturilor de autor şi a drepturilor conexe şi se sancţionează în modul corespunzător. 

 

Capitolul III 

Publicitate, teleshopping şi sponsorizare 

Articolul 19. Publicitate şi teleshopping 

(1) Timpii de antenă ai radiodifuzorilor utilizaţi pentru publicitate sau teleshopping constituie produsul comercial al acestora. 

(2) Distribuitorii de servicii sînt liberi să ofere timpi de retransmisie destinaţi publicităţii sau teleshopping-ului în vederea plasării spoturilor de publicitate şi teleshopping, cu respectarea obligatorie a condiţiilor prezentului cod. Responsabilitatea editorială pentru conţinutul publicităţii şi teleshopping-ului o poartă radiodifuzorul. 

(3) Distribuitorii de servicii au dreptul să plaseze doar în timpul destinat pentru promo-uri şi publicitate al radiodifuzorilor propriile spoturi de publicitate şi să ofere timpul de emisie în cauză terţelor persoane doar în baza contractului încheiat în acest scop cu radiodifuzorul. 

(4) În cazul plasării publicităţii sau teleshoping-ului în serviciile de programe retransmise de către distribuitorii de servicii, în baza contractului încheiat cu titularul drepturilor asupra timpului de emisie, spoturile publicitare sau teleshopping-ul urmează a fi însoţit de semne de identificare certe şi uşor vizibile ale instituţiei audiovizualului care efectuează retransmisia. 

(5) În publicitatea şi teleshopping-ul televizat nu se admite: 

a) utilizarea tehnicilor care acţionează asupra subconştientului; 

b) utilizarea vocii sau imaginii prezentatorilor de ştiri, prezentatorilor sau comentatorilor din emisiunile dedicate evenimentelor şi problemelor politice actuale. 

(6) Publicitatea, inclusiv publicitatea autopromoţională, şi teleshopping-ul trebuie să respecte următoarele condiţii: 

a) să nu afecteze dezvoltarea fizică, psihică sau morală a minorilor; 

b) să nu prejudicieze demnitatea umană; 

c) să nu includă nici o formă de discriminare pe motiv de rasă, religie, naţionalitate, sex; 

d) să nu aducă ofensă convingerilor religioase sau politice ale telespectatorilor şi radioascultătorilor; 

e) să nu stimuleze comportamente dăunătoare sănătăţii sau siguranţei populaţiei; 

f) să nu stimuleze comportamente dăunătoare mediului; 

g) să nu stimuleze comportamente indecente sau imorale; 

h) să nu promoveze, direct sau indirect, practici oculte. 

(7) Publicitatea şi teleshopping-ul sînt difuzate în conformitate cu Legea cu privire la publicitate. 

(8) Publicitatea şi teleshopping-ul care aduc atingere intereselor legale ale consumatorilor sînt interzise. 

(9) Orice formă de publicitate sau teleshopping pentru ţigări sau pentru alte produse din tutun este interzisă. 

(10) Publicitatea pentru produsele farmaceutice şi tratamentele medicale pentru care este necesară o prescripţie medicală este interzisă. Radiodifuzorii prin al căror intermediu se face publicitate produselor farmaceutice şi tratamentelor medicale ce nu necesită prescripţie medicală vor include în mesajul publicitar recomandarea de a se adresa medicului sau farmacistului în cazul manifestării de reacţii adverse şi vor plasa pe ecran, pentru 5 secunde sau pe tot parcursul clipului publicitar, numărul licenţei de comercializare eliberate de organul de stat abilitat. Nu se admite folosirea în clipuri publicitare a actorilor sau personajelor în rol de medic sau profesor pentru produse farmaceutice şi tratamente medicale. 

(11) Publicitatea şi teleshopping-ul pentru băuturi alcoolice trebuie să respecte următoarele condiţii: 

a) să nu fie adresate minorilor ori să nu prezinte minori consumînd băuturi alcoolice; 

b) să nu stabilească o legătură între consumul de alcool şi îmbunătăţirea calităţilor fizice, psihice sau a abilităţii în conducerea de vehicule; 

c) să nu sugereze că prin consumul de alcool se pot obţine performanţe sociale ori sexuale; 

d) să nu sugereze că alcoolul are calităţi terapeutice sau că acesta este stimulent, sedativ sau mijloc de rezolvare a problemelor personale; 

e) să nu încurajeze consumul exagerat de alcool şi să nu pună într-o lumină negativă consumul moderat de alcool; 

f) să nu accentueze exagerat conţinutul de alcool al băuturilor. 

(12) Publicitatea televizată şi teleshopping-ul televizat nu trebuie să provoace nici o daună morală, fizică sau intelectuală minorilor şi, în special: 

a) să nu instige în mod direct minorii să cumpere un produs sau serviciu, prin exploatarea lipsei de experienţă sau a credulităţii acestora; 

b) să nu încurajeze în mod direct minorii să îşi convingă părinţii sau alte persoane să cumpere bunurile sau serviciile care fac obiectul publicităţii; 

c) să nu exploateze încrederea specială pe care minorii o au în părinţi, profesori sau în alte persoane; 

d) să nu prezinte în mod nejustificat minori în situaţii periculoase. 

(13) Teleshopping-ul trebuie să respecte condiţiile menţionate la alin.(1)-(9) şi să nu incite minorii să încheie contracte pentru vînzarea sau închirierea de bunuri ori servicii. 

(14) Publicitatea mascată şi teleshopping-ul mascat sînt interzise. 

 

Articolul 20. Cerinţele faţă de programele sponsorizate 

(1) Programele sponsorizate trebuie să îndeplinească următoarele condiţii: 

a) conţinutul şi intercalarea lor în serviciul de programe nu trebuie, în nici o circumstanţă, să fie influenţate de sponsor, astfel încît să nu fie afectate independenţa editorială şi responsabilitatea radiodifuzorului în raport cu programele respective; 

b) denumirea sau marca sponsorului trebuie să fie distinct evidenţiată ca atare la începutul şi/sau sfîrşitul acestor programe; 

c) să nu încurajeze achiziţionarea sau închirierea produselor ori a serviciilor sponsorului sau ale unui terţ, în particular prin referiri promoţionale speciale la aceste produse ori servicii, decît prin intermediul clipurilor publicitare. 

(2) Nici un program nu poate fi sponsorizat de persoanele fizice sau juridice a căror activitate principală este fabricarea sau comercializarea ţigărilor ori a altor produse din tutun. 

(3) Sponsorizarea programelor de către persoane ale căror activităţi includ fabricarea ori comercializarea produselor medicale sau a tratamentelor medicale se poate face numai prin promovarea numelui sau a imaginii persoanei respective, excluzîndu-se orice referire la produsele farmaceutice sau tratamentele medicale pentru care este necesară o prescripţie medicală. 

(4) Programele de ştiri şi alte programe informative pe teme politice nu pot fi sponsorizate. 

 

Articolul 21. Condiţiile de difuzare a spoturilor publicitare sau de teleshopping 

(1) Publicitatea şi teleshopping-ul se difuzează grupat, fiind uşor de identificat prin marcaje corespunzătoare şi fiind separate de alte părţi ale serviciului de programe prin semnale optice şi acustice. 

(2) Radiodifuzorii vor plasa obligatoriu în cadrul grupajului prevăzut în alin.(1) logotipul propriu, astfel desemnînd persoana juridică responsabilă de difuzare a publicităţii. Această prevedere nu se aplică serviciilor de programe radiofonice. 

(3) Spoturile publicitare, autopromoţionale şi de teleshopping se inserează numai între programe sau între părţi de emisiuni. 

(4) În cazul în care într-o emisiune televizată lipsesc părţile autonome, ea poate fi întreruptă pentru plasarea spoturilor de publicitate şi teleshopping dacă astfel nu sînt prejudiciate integritatea emisiunii şi interesele titularului de drepturi la emisiune şi dacă între fiecare întrerupere a emisiunii sînt nu mai puţin de 20 de minute. 

(5) În cadrul programelor alcătuite din părţi autonome sau în cadrul difuzării unor competiţii sportive ori a unor alte evenimente sau emisiuni structurate similar, care conţin pauze, spoturile de publicitate şi teleshopping pot fi introduse doar între părţi sau în pauze. 

(6) Filmele artistice şi cele televizate (cu excepţia serialelor, filmelor documentare şi emisiunilor de divertisment) cu durata mai mare de 45 de minute pot fi întrerupte pentru spoturile de publicitate o dată la fiecare 45 de minute. În continuare, se permite întreruperea filmelor dacă durata lor nu este mai puţin de 110 minute. 

(7) Publicitatea sau teleshopping-ul nu se plasează în program imediat pînă la sau după difuzarea serviciului divin şi nici o difuzare a serviciului divin nu poate fi întreruptă pentru publicitate sau teleshopping. 

(8) Dacă un program de televiziune, altul decît cele menţionate la alin.(3), este întrerupt de spoturi de publicitate, trebuie să existe un interval de minimum 20 de minute între două pauze publicitare succesive în interiorul programului respectiv. 

(9) Emisiunile de actualităţi, pentru copii, cele politice şi filmele documentare nu se întrerup cu spoturi de publicitate şi teleshopping dacă durata acestor emisiuni este de pînă la 30 de minute. 

 

Articolul 22. Volumul de publicitate şi teleshopping 

(1) Timpul de transmisiune dedicat publicităţii nu poate depăşi 15% din timpul de difuzare a serviciului de programe televizate, iar împreună cu spoturile de teleshopping nu poate depăşi 20% din timpul zilnic de transmisiune a serviciului de programe televizate. 

(2) Radiodifuzorii care retransmit vor acoperi publicitatea retranslată din alt stat, ţară de origine a canalului retransmis. 

(3) Volumul spoturilor de publicitate nu poate depăşi 12 minute pe oră. 

(4) Emisiunea de teleshopping durează fără întrerupere nu mai puţin de 15 minute. Numărul maxim de emisiuni de teleshopping pe zi poate fi 8, iar durata lor totală nu poate depăşi 3 ore. 

(5) Publicitatea nu include: 

a) anunţurile de prezentare a propriilor programe de către radiodifuzor şi a produselor auxiliare ce decurg din acestea; 

b) anunţurile difuzate în mod gratuit în interesul public; 

c) apelurile la acţiuni de caritate; 

d) spoturile în susţinerea campaniilor naţionale de comunicare ce promovează mesaje sociale. 

(6) Furnizorii de publicitate şi teleshopping nu au dreptul să influenţeze conţinutul emisiunilor sau elaborarea serviciului de programe. 

 

Capitolul IV 

Licenţele 

Articolul 23. Licenţa de emisie 

(1) Licenţele de emisie pentru difuzarea serviciilor de programe pe cale radioelectrică terestră se eliberează de către Consiliul Coordonator al Audiovizualului în bază de concurs. 

(2) Licenţele de emisie pentru difuzarea serviciilor de programe prin orice alte mijloace de telecomunicaţii decît cele radioelectrice terestre se eliberează în baza deciziei Consiliului Coordonator al Audiovizualului fără concurs. 

(3) Licenţa de emisie se eliberează de către Consiliul Coordonator al Audiovizualului potrivit următoarelor condiţii: 

a) eliberarea licenţei de emisie va avea ca efect respectarea ulterioară a obiectivelor stabilite de Strategia de acoperire teritorială cu servicii de programe în concordanţă cu Planul naţional al frecvenţelor radioelectrice; 

b) eliberarea licenţei de emisie va corespunde principiului de asigurare a pluralismului în domeniul audiovizualului, excluzîndu-se posibilitatea creării premiselor pentru instituirea monopolului şi concentrării proprietăţii în domeniul audiovizualului şi în domeniul mass-mediei în genere, ţinîndu-se cont de gradul în care radiodifuzorii licenţiaţi existenţi corespund deja acestei cerinţe; 

c) decizia de eliberare a licenţei va fi luată doar ţinîndu-se cont de viabilitatea financiară reală a solicitantului, în măsura în care propunerile acestuia corespund posibilităţilor sale financiare; 

d) la eliberarea licenţei de emisie, vor avea prioritate solicitanţii care oferă servicii de programe proprii, autohtone şi opere europene. 

(4) Procedura şi condiţiile de eliberare a licenţei de emisie vor fi publicate în Monitorul Oficial al Republicii Moldova, pe pagina web a Consiliului Coordonator al Audiovizualului. 

(5) Pentru transmisia serviciilor de programe radio, licenţa de emisie se acordă pentru o perioadă de 7 ani, pentru transmisia serviciilor de programe televizate - pentru 7 ani, iar pentru transmisia serviciilor de programe radio sau TV prin cablu, licenţa de emisie se acordă pentru 6 ani. 

(6) În conformitate cu Strategia de acoperire naţională, Consiliul Coordonator al Audiovizualului decide şi publică în Monitorul Oficial al Republicii Moldova, pe pagina web a Consiliului Coordonator al Audiovizualului şi în alte mijloace de informare în masă din Republica Moldova, inclusiv locale, anunţ cu privire la concursul pentru frecvenţele disponibile. Anunţul va cuprinde: 

a) condiţiile şi termenul limită pentru prezentarea solicitărilor; 

b) tipul mijlocului de informare în masă (radio, televiziune etc.); 

c) cerinţele faţă de serviciul de programe; 

d) parametrii tehnici ai frecvenţei, capacitatea maximă a emiţătorului, cuprinderea teritorială; 

e) termenul de valabilitate a licenţei de emisie; 

f) mărimea taxei de stat pentru licenţa de emisie; 

g) solicitarea-tip care va prevedea cel puţin următorii indici obligatorii: organigrama şi capitalul instituţiei pretendente, datele de identificare ale proprietarului, conţinutul şi durata programelor propuse, orientarea programului, auditoriul consumator de programe, sursele de finanţare a serviciilor de programe, copiile de pe contractele de procurare a tehnicii necesare sau de arendă a acestora, alte date care confirmă potenţialul tehnic al solicitantului; 

h) planul de afaceri complet pentru perioada de acoperire a validităţii licenţei de emisie solicitate, informaţia referitoare la alte afaceri în domeniul mass-mediei. 

(7) Pe parcursul termenului prevăzut pentru depunerea ofertelor, Consiliul Coordonator al Audiovizualului va da publicităţii concepţia serviciilor de programe propuse şi informaţiile despre participanţii la concurs. 

(8) Consiliul Coordonator al Audiovizualului va fixa data desfăşurării concursului nu mai tîrziu decît peste 20 de zile de la expirarea termenului de depunere a ofertelor. 

(9) În urma examinării obiective şi imparţiale, conform criteriilor prevăzute la alin.(3), a ofertelor prezentate de solicitanţi, Consiliul Coordonator al Audiovizualului va desemna cîştigătorul concursului. 

(10) În privinţa rezultatelor concursului, Consiliul Coordonator al Audiovizualului emite o decizie, pe care o publică în Monitorul Oficial al Republicii Moldova în termen de 15 zile de la data adoptării, susceptibilă atacului în instanţă de judecată. 

(11) Licenţa de emisie va conţine cerinţe exhaustive faţă de serviciile de programe ale radiodifuzorului public, reglementate prin prezentul cod. 

(12) Titularii licenţei de emisie sînt obligaţi să înştiinţeze în scris Consiliul Coordonator al Audiovizualului, cu cel puţin 72 de ore înainte de prima transmisie, despre începutul emisiei. 

 

Articolul 24. Prelungirea licenţei de emisie 

(1) Licenţa de emisie se prelungeşte de drept radiodifuzorului, la solicitare, dacă acesta a activat în conformitate cu prevederile prezentului cod şi a respectat, pe parcursul termenului de validitate a licenţei de emisie, condiţiile prevăzute în ea. 

(2) Licenţa de emisie radiodifuzorului prevăzut la alin.(1) i se prelungeşte pe termenul indicat la art.23 alin.(5). 

(3) Radiodifuzorul prevăzut la alin.(1) poate solicita prelungirea licenţei de emisie nu mai mult decît de două ori. 

 

Articolul 25. Indicii licenţei de emisie 

(1) Licenţa de emisie cuprinde: 

a) numărul său; 

b) datele de identificare ale titularului ei; 

c) tipul serviciului de programe; 

d) denumirea şi elementele de identificare ale serviciului de programe; 

e) formatul de principiu al serviciului de programe şi structura programelor; 

f) zona de difuzare; 

g) perioada de valabilitate; 

h) taxele şi tarifele care trebuie achitate; 

i) echipamentul de comunicaţii electronice folosit pentru difuzare şi deţinătorul acestuia; 

j) frecvenţa sau frecvenţele asignate, după caz; 

k) prevederea că radiodifuzorul este obligat să activeze în limitele prevăzute de prezentul cod, Codul de conduită elaborat de Consiliul Coordonator al Audiovizualului, de alte legi ce reglementează domeniul audiovizualului; 

l) prevederea că radiodifuzorul este obligat să se conformeze solicitărilor Consiliului Coordonator al Audiovizualului de a prezenta informaţii despre activitatea sa şi regulamentelor elaborate de acesta; 

m) prevederea că radiodifuzorul este obligat să păstreze înregistrările programelor difuzate pe un termen de cel puţin 30 de zile de la data difuzării şi să pună aceste înregistrări la dispoziţia Consiliului Coordonator al Audiovizualului şi instanţei de judecată în cazul cererii de exercitare a dreptului la replică, rectificare şi la remedii echivalente sau în cazul cererii legate de monitorizarea serviciilor de programe; 

n) prevederea că radiodifuzorul este obligat să respecte drepturile consumatorului de programe la informare completă, obiectivă şi veridică, la libera exprimare, la libera formare a opiniilor, asigurînd corectitudinea şi imparţialitatea ştirilor. 

(2) La solicitarea titularului, conţinutul licenţei de emisie poate fi modificat nesemnificativ, prin decizie a Consiliului Coordonator al Audiovizualului, în termen de 30 de zile de la eliberare, în vederea asigurării plenare a intereselor auditoriului radiodifuzorului respectiv, cu excepţia cazurilor cînd modificarea solicitată contravine Strategiei de acoperire teritorială cu servicii de programe. 

(3) Consiliul Coordonator al Audiovizualului poate modifica conţinutul licenţei de emisie pe parcursul validităţii ei pentru a conforma activitatea radiodifuzorului cu prevederile intervenite pe parcurs în legislaţia în vigoare. 

 

Articolul 26. Cesiunea licenţei de emisie 

(1) Licenţa de emisie poate fi cesionată unui terţ doar cu acordul Consiliului Coordonator al Audiovizualului şi cu condiţia că noul titular îşi asumă toate obligaţiile care decurg din licenţă. 

(2) În termen de 15 zile de la data primirii solicitării, Consiliul Coordonator al Audiovizualului decide asupra cesiunii licenţei de emisie. 

 

Articolul 27. Retragerea licenţei de emisie 

(1) Consiliul Coordonator al Audiovizualului poate retrage licenţa de emisie doar în cazul în care: 

a) titularul nu îndeplineşte sistematic condiţiile specificate în licenţă; 

b) titularul încalcă exigenţele prezentului cod; 

c) titularul a prezentat informaţii false pentru a obţine licenţa; 

d) titularul nu începe difuzarea serviciului de programe de cel mult un an de la data eliberării licenţei; 

e) titularul a încetat să difuzeze serviciul de programe pentru care i s-a acordat licenţă mai mult de 45 de zile din cauze de natură tehnică şi mai mult de 72 de ore din orice alte cauze; 

f) sînt încălcate normele privind regimul proprietăţii în audiovizual; 

g) este retrasă licenţa tehnică; 

h) titularul depune cerere în acest sens. 

(2) Consiliul Coordonator al Audiovizualului aplică retragerea licenţei de emisie, în conformitate cu procedura şi cu modul stabilite de prezentul cod şi de alte acte legislative, doar după ce a epuizat celelalte modalităţi de sancţionare prevăzute la art.38. 

[Art.27 completat prin Legea nr.280-XVI din 14.12.2007, în vigoare 30.05.2008]

 

Articolul 28. Autorizaţia de retransmisie 

(1) Retransmisia serviciilor de programe de către distribuitorii de servicii se face numai în baza autorizaţiei de retransmisie eliberată de Consiliul Coordonator al Audiovizualului şi cu acordul producătorului serviciilor de programe preconizate pentru retransmisie. 

(2) Pentru obţinerea autorizaţiei de retransmisie, solicitantul are obligaţia de a comunica Consiliului Coordonator al Audiovizualului structura ofertei serviciilor de programe retransmise. 

(3) Procedura de eliberare, modificare şi de retragere a autorizaţiei de retransmisie se stabileşte prin decizie a Consiliului Coordonator al Audiovizualului, în modul stabilit de prezentul cod şi de alte acte legislative. 

(4) Consiliul retrage autorizaţia de retransmisie în cazul în care distribuitorul de servicii retransmite un serviciu de programe fără deţinerea drepturilor de retransmisie sau în cazul cererii titularului. 

(5) Pentru obţinerea autorizaţiei de retransmisie a serviciului de programe, solicitantul înaintează o cerere adresată Consiliului Coordonator al Audiovizualului. În cerere se indică numele, prenumele, cetăţenia (în cazul persoanelor juridice - denumirea firmei), adresa solicitantului, informaţii privitoare la faptul dacă acesta participă la alte mijloace de informare în masă în calitate de fondator (acţionar). 

(6) La cererea pentru obţinerea autorizaţiei de retransmisie, solicitantul anexează: 

a) conceptul general al serviciului de programe a cărui retransmisie o solicită; 

b) dovada achitării taxei de stat; 

c) acordul încheiat cu producătorul serviciului de programe preconizat pentru retransmisie. 

[Art.28 completat prin Legea nr.280-XVI din 14.12.2007, în vigoare 30.05.2008]

 

.">Articolul 29. Condiţiile retransmisiei serviciilor de programe 

(1) În cazul retransmisiei unui serviciu de programe sau a unei părţi din acesta, trebuie să se păstreze semnul de identificare al producătorului programului, cu specificarea semnelor de identificare a persoanei care retransmite. 

(2) Titularul autorizaţiei de retransmisie a unui serviciu de programe pe teritoriul Republicii Moldova care nu ţine de jurisdicţia statelor membre ale Uniunii Europene sau statelor membre ale Convenţiei europene privind televiziunea transfrontalieră este responsabil de corespunderea conţinutului programului retransmis cerinţelor prezentului cod. 

(3) Titularii autorizaţiei de retransmisie, cu excepţia cazurilor de imposibilitate practică, vor notifica în prealabil Consiliul Coordonator al Audiovizualului despre orice modificare din structura ofertei serviciilor de programe retransmise. 

(4) În localităţile în care reprezentanţii unei naţionalităţi sau etnii reprezintă o pondere mai mare de 20%, distribuitorii de servicii, titulari ai autorizaţiei de retransmisie, vor asigura şi retransmisia serviciilor de programe în limba minorităţii respective. 

(5) Distribuitorii care retransmit servicii de programe prin reţele de telecomunicaţii vor include cu titlu gratuit în ofertele lor serviciile de programe ale radiodifuzorilor publici şi, după posibilitate, ale radiodifuzorilor locali. 

 

Articolul 30. Libera retransmisie 

(1) Retransmisia oricărui serviciu de programe difuzat legal de către radiodifuzorii aflaţi sub jurisdicţia Republicii Moldova ori sub jurisdicţia unui stat cu care Republica Moldova a încheiat acord internaţional de liberă retransmisie în domeniul audiovizualului este liberă în condiţiile legii şi nu necesită licenţă prealabilă. 

(2) Retransmisia pe teritoriul Republicii Moldova a serviciilor de programe difuzate de către radiodifuzorii aflaţi sub jurisdicţia statelor membre ale Uniunii Europene ori sub jurisdicţia statelor care sînt parte la Convenţia europeană cu privire la televiziunea transfrontalieră şi recepţionate pe teritoriul acestor state nu necesită autorizare prealabilă. 

(3) Consiliul Coordonator al Audiovizualului poate restrînge temporar dreptul de liberă retransmisie a unui anumit serviciu de programe provenind din statele membre ale Uniunii Europene sau din statele care sînt parte la Convenţia europeană cu privire la televiziunea transfrontalieră în cazul în care acest serviciu de programe nu corespunde prevederilor convenţiei. 

 

.">Articolul 31. Licenţa tehnică 

(1) Licenţa tehnică este eliberată titularului licenţei de emisie de către autoritatea administraţiei publice centrale de specialitate în termen de 5 zile de la data solicitării. 

(2) Titularul licenţei de emisie va solicita licenţă tehnică în termen de 6 luni de la data obţinerii licenţei de emisie. 

(3) Cererea de obţinere a licenţei tehnice se depune la Consiliul Coordonator al Audiovizualului, care o va remite autorităţii administraţiei publice centrale de specialitate. 

(4) Procedura, condiţiile de eliberare şi de modificare a licenţei tehnice, taxele pentru eliberarea ei, tarifele pentru utilizarea frecvenţelor se stabilesc prin lege. 

(5) Licenţa tehnică este valabilă pe durata validităţii licenţei de emisie. 

(6) Dispoziţiile prezentului articol nu se aplică radiodifuzorilor publici, aceştia fiind scutiţi de plata tarifelor pentru utilizarea frecvenţelor. 

[Art.31 modificat prin Legea nr.280-XVI din 14.12.2007, în vigoare 30.05.2008]

 

Articolul 32. Supravegherea parametrilor tehnici 

Monitorizarea respectării parametrilor, prevăzuţi în licenţa tehnică, pe parcursul perioadei de valabilitate a licenţei se realizează, direct sau prin intermediul unei alte persoane juridice de drept public sau privat, de autoritatea administraţiei publice centrale de specialitate, în limitele şi în conformitate cu competenţele stabilite de lege. 

[Art.32 modificat prin Legea nr.280-XVI din 14.12.2007, în vigoare 30.05.2008]

 

Articolul 33. Modificarea licenţei tehnice 

Pe motive tehnice sau din cauza operării schimbărilor în Planul naţional de repartizare a frecvenţelor radioelectrice terestre, autoritatea administraţiei publice centrale de specialitate poate modifica frecvenţa şi datele tehnice prevăzute în licenţa tehnică, fără întreruperea serviciului de programe al titularului de licenţă şi cu asigurarea unei recepţii de calitate echivalentă. 

 

Articolul 34. Retragerea licenţei tehnice 

Licenţa tehnică se retrage de către autoritatea administraţiei publice centrale de specialitate în următoarele situaţii: 

a) pentru încălcarea obligaţiilor prevăzute în licenţa tehnică; 

b) ca urmare a retragerii licenţei de emisie; 

c) la cererea titularului; 

d) la încetarea emisiei de peste 45 de zile din cauze de natură tehnică şi de peste 96 de ore din orice alte cauze. 

 

Articolul 35. Strategia de acoperire a teritoriului naţional cu servicii de programe audiovizuale şi Planul naţional de repartizare a frecvenţelor radioelectrice terestre 

(1) Consiliul Coordonator al Audiovizualului elaborează Strategia de acoperire a teritoriului naţional cu servicii de programe audiovizuale, nominalizează regiunile şi localităţile acoperite de acestea, în conformitate cu principiile de dezvoltare a audiovizualului în Republica Moldova, şi o înaintează autorităţii administraţiei publice centrale de specialitate. 

(2) Pentru garantarea interesului public, Consiliul Coordonator al Audiovizualului revizuieşte anual Strategia de acoperire a teritoriului naţional cu servicii de programe audiovizuale şi o înaintează autorităţii administraţiei publice centrale de specialitate, publicînd-o pe pagina sa web. 

(3) La elaborarea Strategiei de acoperire a teritoriului naţional cu servicii de programe audiovizuale, Consiliul Coordonator al Audiovizualului va ţine cont de Planul naţional de repartizare a frecvenţelor radioelectrice terestre. 

 

Articolul 36. Planul naţional de repartizare a frecvenţelor radioelectrice terestre 

(1) Autoritatea administraţiei publice centrale de specialitate, în colaborare cu Consiliul Coordonator al Audiovizualului, elaborează Planul naţional de repartizare a frecvenţelor radioelectrice terestre (în continuare - plan), în conformitate cu politica de stat, promovată în acest domeniu de Comisia de Stat pentru Frecvenţe Radio. 

(2) Prin acest plan, se stabilesc frecvenţele destinate difuzării serviciilor de programe. 

(3) Planul este elaborat cu respectarea tratatelor internaţionale la care Republica Moldova este parte. 

(4) Prin acest plan, sînt disponibile cel puţin 6 frecvenţe naţionale de radiodifuziune sonoră şi 5 frecvenţe naţionale de radiodifuziune televizată. 

(5) Planul se publică în Monitorul Oficial al Republicii Moldova în termen de 15 zile de la aprobare. 

 

Capitolul V 

Control şi sancţiuni 

Articolul 37. Activitatea de supraveghere şi control 

(1) Consiliul Coordonator al Audiovizualului supraveghează aplicarea şi respectarea prevederilor prezentului cod. 

(2) În exercitarea atribuţiilor de supraveghere, Consiliul Coordonator al Audiovizualului poate solicita radiodifuzorilor sau distribuitorilor de servicii informaţiile necesare, precizînd temeiul legal şi scopul solicitării, poate stabili termenul de furnizare a acestor informaţii, în limitele şi în modul stabilite de prezentul cod. 

(3) Controlul se exercită: 

a) din oficiu; 

b) la cererea unei autorităţi publice; 

c) ca urmare a plîngerii depuse de o persoană fizică sau juridică afectată în mod direct prin încălcare a prevederilor legale. 

(4) Consiliul Coordonator al Audiovizualului va investiga, în termen de 15 zile din data sesizării, cererile şi plîngerile depuse. Rezultatele controlului şi, după caz, decizia de aplicare a sancţiunii se publică pe pagina web a Consiliului Coordonator al Audiovizualului. 

[Art.37 completat prin Legea nr.280-XVI din 14.12.2007, în vigoare 30.05.2008]

 

.">Articolul 38. Sancţiuni 

(1) Pentru încălcarea normelor legale de către radiodifuzori, se aplică una din următoarele sancţiuni: 

a) avertizare publică; 

b) retragere a dreptului de a difuza anunţuri publicitare pentru o anumită perioadă; 

c) amendă; 

d) suspendare a licenţei de emisie pentru o anumită perioadă; 

e) retragere a licenţei de emisie. 

(2) În sensul prezentului cod, sînt contravenţii: 

a) difuzarea serviciilor de programe fără licenţă de emisie sau fără autorizaţie de retransmisie; 

b) transmisia serviciilor de programe cu încălcarea prevederilor licenţei de emisie; 

c) modificarea radicală şi neautorizată a serviciului de programe în a cărei bază radiodifuzorul a obţinut licenţă de emisie; 

d) difuzarea unui serviciu de programe în afara zonei de acoperire specificate în licenţa de emisie; 

e) retransmisia serviciilor de programe cu încălcarea prevederilor art.28-30; 

f) transmisia serviciilor de programe care, în consecinţă, conduce la încălcarea prevederilor art.6, art.7 alin.(2)-(4), art.10 alin.(1) şi (5), art.11 alin.(2)-(8), art.17; 

g) difuzarea pe o altă frecvenţă sau nerespectarea datelor tehnice, a zonei sau a parametrilor tehnici prevăzuţi în licenţa de emisie şi în licenţa tehnică; 

h) încălcarea prevederilor legale cu privire la condiţiile de difuzare a publicităţii şi teleshopping-ului, expuse în art.19 alin.(5), (10)-(12) şi (14), art.20 alin.(1) şi (2), art.21 alin.(7) şi (8); 

i) nerespectarea prevederilor legale privind acordarea dreptului la replică, rectificare şi la remedii echivalente; 

j) utilizarea ilegală a semnalelor şi siglei unui alt radiodifuzor; 

k) nerespectarea prevederilor privind regimul juridic al proprietăţii în domeniul audiovizualului. 

(3) Sancţiunile prevăzute la alin.(1) se aplică gradual, după cum urmează: 

a) avertizare, emisă de Consiliul Coordonator al Audiovizualului şi publicată pe pagina web, în cazul în care radiodifuzorul sau distribuitorul de servicii încalcă prevederile prezentului cod sau deciziile cu caracter normativ ale Consiliului Coordonator al Audiovizualului; 

b) amendă de la 100 la 300 de salarii minime în cazul în care radiodifuzorul sau distribuitorul de servicii nu intră în legalitate în termenul şi în condiţiile stabilite în avertizare sau încalcă repetat aceste prevederi; 

c) celelalte sancţiuni prevăzute în prezentul cod, aplicate gradual de Consiliul Coordonator al Audiovizualului în cazul în care, după aplicarea amenzii, radiodifuzorul sau distribuitorul de servicii nu reintră în legalitate. 

(4) Consiliul Coordonator al Audiovizualului poate emite decizie cu privire la contravenţia administrativă, poate aplica o sancţiune administrativă sau poate remite materialele în instanţă pentru intentarea de cauză penală. 

(5) Licenţa de emisie se retrage în condiţiile art.27 doar în caz de încălcare gravă şi repetată a prevederilor prezentului cod. 

(6) În perioada de reabilitare, prevăzută în avertizare, Consiliul Coordonator al Audiovizualului va contribui plenar la intrarea în legalitate a radiodifuzorului vizat. 

(7) Consiliul Coordonator al Audiovizualului va informa radiodifuzorul sau distribuitorul de servicii despre orice investigaţie care îl priveşte, despre învinuirile ce i se aduc şi îi va crea posibilitatea de a-şi prezenta cazul în faţa consiliului. 

(8) Decizia Consiliului Coordonator al Audiovizualului cu privire la aplicarea oricărei sancţiuni va fi motivată şi publicată pe pagina web. 

(9) Orice decizie a Consiliului Coordonator al Audiovizualului de aplicare a unei sancţiuni poate fi contestată în instanţă de judecată de către radiodifuzorul sau distribuitorul de servicii sancţionat. 

(10) Decizia Consiliului Coordonator al Audiovizualului privind aplicarea sancţiunilor neatacată în termenul stabilit de lege constituie, de drept, titlu executoriu. 

 

Capitolul VI 

Consiliul coordonator al audiovizualului 

Articolul 39. Statutul Consiliului Coordonator al Audiovizualului 

(1) Consiliul Coordonator al Audiovizualului este autoritate publică autonomă. 

(2) Consiliul Coordonator al Audiovizualului este reprezentantul şi garantul interesului public în domeniul audiovizualului, autoritatea responsabilă pentru implementarea şi respectarea prezentului cod, a tratatelor internaţionale în domeniul audiovizualului la care Republica Moldova este parte. 

(3) Consiliul Coordonator al Audiovizualului are statut de persoană juridică de drept public cu toate atributele unei astfel de persoane. 

(4) Consiliul Coordonator al Audiovizualului este consultat în procesul de definire a poziţiei Republicii Moldova şi poate participa, prin reprezentanţi, la negocierile internaţionale cu privire la domeniul audiovizualului. 

 

Articolul 40. Atribuţiile Consiliului Coordonator al Audiovizualului 

(1) Consiliul Coordonator al Audiovizualului exercită următoarele atribuţii: 

a) supraveghează respectarea modului în care radiodifuzorii publici şi radiodifuzorii privaţi îşi îndeplinesc obligaţiile asumate în licenţa de emisie, în condiţiile şi cu respectarea prevederilor legale; 

b) supraveghează corectitudinea conţinutului programelor oferite de radiodifuzori, numai după comunicarea audiovizuală a acestor programe; 

c) adoptă concepţia de reflectare a campaniei electorale pentru alegerile parlamentare şi locale în conformitate cu prevederile Codului electoral al Republicii Moldova; 

d) monitorizează, în condiţiile alin.(1) lit.b), conţinutul serviciilor de programe oferite de radiodifuzori şi oferta de servicii de programe asigurate de distribuitorii de servicii, periodic şi ori de cîte ori consiliul consideră necesar sau este sesizat cu privire la nerespectarea de către radiodifuzorul sau distribuitorul de servicii a prevederilor legale, a normelor de reglementare în domeniu sau a obligaţiilor înscrise în licenţa de emisie; 

e) oferă avizul referitor la Caietul de sarcini al radiodifuzorului public; 

f) adoptă codul de conduită al radiodifuzorilor în vederea conceperii şi comunicării audiovizuale a serviciilor de programe în conformitate cu prezentul cod şi standardele europene; 

g) sesizează Consiliul de Observatori al instituţiei publice naţionale a audiovizualului Compania “Teleradio-Moldova” asupra devierilor serviciilor de programe de la rigorile prevăzute în licenţa de emisie; 

h) aprobă regulile de audit intern ale radiodifuzorilor publici; 

i) la propunerea Consiliului de Observatori, decide referitor la instituirea, reorganizarea sau încetarea activităţilor subdiviziunilor radiodifuzorului public naţional; 

j) stabileşte condiţiile, criteriile şi procedura de acordare a licenţelor de emisie; 

k) stabileşte procedura de acordare a autorizaţiei de retransmisie; 

l) eliberează licenţe de emisie şi autorizaţii de retransmisie a serviciilor de programe; 

m) emite decizii cu caracter de norme de reglementare în vederea exercitării atribuţiilor sale prevăzute în prezentul cod. 

(2) Instrucţiunile şi recomandările emise de Consiliul Coordonator al Audiovizualului se fac publice prin plasarea lor pe pagina web a Consiliului Coordonator al Audiovizualului şi prin publicarea în Monitorul Oficial al Republicii Moldova. 

(3) În exercitarea atribuţiilor sale, Consiliul Coordonator al Audiovizualului adoptă decizii obligatorii, care intră în vigoare la data publicării în Monitorul Oficial al Republicii Moldova. 

(4) Toate deciziile Consiliului Coordonator al Audiovizualului sînt motivate. Deciziile, inclusiv motivarea, se publică în Monitorul Oficial al Republicii Moldova şi pe pagina web. 

(5) Deciziile Consiliului Coordonator al Audiovizualului pot fi contestate în instanţă de contencios administrativ de către orice persoană care se consideră prejudiciată de acestea. 

[Art.40 completat prin Legea nr.280-XVI din 14.12.2007, în vigoare 30.05.2008]

 

Articolul 41. Obligaţiile Consiliului Coordonator al Audiovizualului 

(1) În calitatea sa de garant al apărării interesului public în domeniul comunicării audiovizuale pe principii democratice şi a drepturilor consumatorului de programe, Consiliul Coordonator al Audiovizualului este obligat să asigure: 

a) supravegherea respectării exprimării pluraliste de idei şi de opinii în cadrul programelor transmise de radiodifuzorii aflaţi sub jurisdicţia Republicii Moldova; 

b) încurajarea liberei concurenţe; 

c) un raport echilibrat între serviciile de programe oferite de radiodifuzorii naţionali şi cele oferite de radiodifuzorii locali şi regionali; 

d) protejarea demnităţii umane şi protejarea minorilor; 

e) protejarea spaţiului informaţional, patrimoniului lingvistic şi cultural-naţional, inclusiv a culturii şi limbilor minorităţilor naţionale; 

f) transparenţa mijloacelor de informare în masă din domeniul audiovizualului; 

g) transparenţa activităţii proprii. 

 

Articolul 42. Componenţa Consiliului Coordonator al Audiovizualului 

(1) Consiliul Coordonator al Audiovizualului este compus din 9 membri, desemnaţi de Parlamentul Republicii Moldova. 

(2) Candidaţii la funcţia de membru al Consiliului Coordonator al Audiovizualului vor fi selectaţi de comisia parlamentară de profil şi de Comisia parlamentară juridică, pentru numiri şi imunităţi, care, ulterior, îi vor înainta Parlamentului spre confirmare. Candidaţii la funcţia de membru al consiliului pot fi propuşi de asociaţii obşteşti, fundaţii, asociaţii sindicale, asociaţii de patroni, culte religioase. Dosarele candidaţilor se depun la comisia de profil. La înaintarea spre confirmare de către Parlament a candidaţilor, comisia de profil prezintă un raport, iar Comisia juridică, pentru numiri şi imunităţi, un coraport. 

(3) Membrii Consiliului Coordonator al Audiovizualului sînt numiţi prin hotărîre de Parlament. În cazul cînd un candidat la funcţia de membru al Consiliului Coordonator al Audiovizualului nu întruneşte numărul necesar de voturi, comisia parlamentară de profil şi Comisia parlamentară juridică, pentru numiri şi imunităţi înaintează, în termen de 2 săptămîni, o nouă candidatură. 

(4) Poate candida la funcţia de membru al Consiliului Coordonator al Audiovizualului persoana care întruneşte următoarele condiţii: 

a) are studii superioare şi experienţă de cel puţin 5 ani în unul dintre domeniile: audiovizualului, tehnologiilor de comunicare, dreptului, finanţelor, contabilităţii, gestiunii întreprinderilor, elaborării programelor sau informaţiilor în orice instituţie de creaţie; 

b) a împlinit 25 de ani şi nu a atins vîrsta legală de pensionare; 

c) cunoaşte limba de stat a Republicii Moldova; 

d) nu are antecedente penale. 

[Art.42 modificat prin Legea nr.42-XVIII din 20.10.2009, în vigoare 22.10.2009] 

 

Articolul 43. Membrii Consiliului Coordonator al Audiovizualului 

(1) Membrii Consiliului Coordonator al Audiovizualului sînt garanţi ai interesului public şi nu reprezintă autoritatea care i-a propus. 

(2) Durata mandatului membrilor Consiliului Coordonator al Audiovizualului este de 6 ani. Reînnoirea componenţei Consiliului Coordonator al Audiovizualului se efectuează eşalonat: iniţial, se aleg 3 candidaţi pe un termen de 6 ani, 3 pentru 4 ani şi 3 pentru 2 ani. La expirarea termenelor iniţiale, în temeiul propunerilor făcute la solicitarea comisiei parlamentare de profil şi a Comisiei parlamentare juridice, pentru numiri şi imunităţi, în baza sesizării Consiliului Coordonator al Audiovizualului, alţi membri ai Consiliului Coordonator al Audiovizualului se numesc pe un termen de 6 ani. 

(3) Pe durata mandatului, membrii Consiliului Coordonator al Audiovizualului sînt inamovibili, cu excepţia perioadei rezervate pentru renunţarea la incompatibilităţile specificate în prezentul cod. 

(4) O persoană nu poate deţine consecutiv două mandate de membru al Consiliului Coordonator al Audiovizualului. 

(5) Vacanţa funcţiei de membru al Consiliului Coordonator al Audiovizualului poate interveni în caz de: 

a) demisie; 

b) expirare a termenului de deţinere a funcţiei; 

c) condamnare prin hotărîre judecătorească definitivă; 

d) pierdere a cetăţeniei Republicii Moldova; 

e) incapacitate mentală sau fizică; 

f) atingere a vîrstei legale de pensionare. 

(6) Membrii Consiliului Coordonator al Audiovizualului sînt asimilaţi calităţii de funcţionar public. 

(7) După aprobare de către Parlament, membrii Consiliului Coordonator al Audiovizualului depun în şedinţa în plen a Parlamentului următorul jurămînt: 

“Jur să respect Constituţia şi legile Republicii Moldova, să apăr drepturile şi libertăţile fundamentale ale cetăţenilor, să-mi îndeplinesc cu onoare, conştiinţă şi fără părtinire atribuţiile ce-mi revin potrivit funcţiei, să nu fac declaraţii politice pe parcursul validităţii mandatului.” 

 

Articolul 44. Incompatibilităţi cu funcţia de membru al Consiliului Coordonator al Audiovizualului 

(1) Funcţia de membru al Consiliului Coordonator al Audiovizualului este incompatibilă cu orice altă funcţie publică sau privată, cu excepţia celor ştiinţifice şi didactice. 

(2) În timpul exercitării mandatului, membrii Consiliului Coordonator al Audiovizualului nu pot face parte din partide sau din alte organizaţii politice. 

(3) Membrii Consiliului Coordonator al Audiovizualului, rudele lor de sînge şi afinii lor nu au dreptul să deţină, direct sau indirect, acţiuni sau părţi sociale în societăţi comerciale cu activităţi în domenii în care s-ar afla în conflict de interese cu calitatea de membru al Consiliului Coordonator al Audiovizualului ori să beneficieze financiar în alt mod de calitatea de membru al Consiliului Coordonator al Audiovizualului. 

(4) Membrul Consiliului Coordonator al Audiovizualului care, în momentul numirii, se află în una dintre situaţiile prevăzute la alin.(1) şi (2) are la dispoziţie un termen de cel mult 30 de zile pentru a renunţa la calitatea sau la acţiunile respective, perioadă în care nu are drept de vot în cadrul Consiliului Coordonator al Audiovizualului. 

(5) În cazul în care nu respectă prevederile prezentului articol, persoana este demisă de drept, locul său devenind vacant. 

 

.">Articolul 45. Preşedintele Consiliului Coordonator al Audiovizualului 

(1) Consiliul Coordonator al Audiovizualului este condus de un preşedinte, asimilat calităţii de viceministru, ales prin vot deschis din rîndul membrilor Consiliului, cu majoritatea simplă de voturi ale acestora. 

(2) Preşedintele Consiliului Coordonator al Audiovizualului este responsabil de activitatea consiliului şi de buna exercitare a funcţiilor acestuia. 

(3) Preşedintele Consiliului Coordonator al Audiovizualului sau un membru abilitat al consiliului: 

a) reprezintă consiliul în ţară şi peste hotare, în relaţiile cu autorităţile publice şi cu persoane fizice şi juridice; 

b) reprezintă Republica Moldova în organizaţii internaţionale în probleme ce ţin de mijloacele de informare electronice. 

(4) Preşedintele Consiliului Coordonator al Audiovizualului: 

a) prezidează şedinţele acestuia; 

b) gestionează mijloacele lui financiare; 

c) angajează şi concediază funcţionarii; 

d) încheie contractele de rigoare cu persoane fizice şi juridice. 

(5) În absenţa preşedintelui, Consiliul Coordonator al Audiovizualului este condus de vicepreşedinte. 

(6) Vicepreşedintele este ales de către consiliu prin vot deschis cu majoritatea de voturi ale membrilor lui. 

(7) În caz de vacanţă a funcţiei de preşedinte sau de vicepreşedinte, se procedează la alegerea, în condiţiile alin.(1) şi (3), a preşedintelui sau vicepreşedintelui. 

(8) Cu cel puţin 30 de zile înainte de expirarea mandatului membrilor Consiliului Coordonator al Audiovizualului, Preşedintele consiliului notifică Preşedintele Parlamentului despre acest fapt, iar Preşedintele Parlamentului anunţă comisia de profil parlamentară şi Comisia parlamentară juridică, pentru numiri şi imunităţi, la prima şedinţă în plen a Parlamentului, despre începutul procedurii de desemnare a noi membri ai Consiliului Coordonator al Audiovizualului. 

(9) Preşedintele Consiliului Coordonator al Audiovizualului este ordonator principal de credite. 

 

Articolul 46. Remunerarea membrilor Consiliului Coordonator al Audiovizualului 

Membrii Consiliului Coordonator al Audiovizualului sînt remuneraţi pe parcursul termenului de validitate cu un salariu în proporţie de 90% din salariul de funcţie al preşedintelui consiliului. 

 

.">Articolul 47. Finanţarea Consiliului Coordonator al Audiovizualului 

(1) Finanţarea Consiliului Coordonator al Audiovizualului va acoperi costul estimativ al tuturor activităţilor, astfel încît acesta să-şi exercite efectiv, eficient şi plenar atribuţiile. 

(2) Bugetul Consiliului Coordonator al Audiovizualului se constituie din următoarele surse: 

a) subvenţii de stat; 

b) venituri din taxe pentru licenţiere; 

c) venituri din taxele anuale de acoperire a cheltuielilor de reglementare, plătite de radiodifuzori, în proporţie de 1% din cifra de afaceri anuală; 

d) granturi. 

(3) Cota-parte a bugetului Consiliului Coordonator al Audiovizualului provenită din alte surse decît subvenţiile de stat va constitui Fondul de susţinere a radiodifuzorilor, care va avea un regulament separat, elaborat şi publicat de consiliu. Fondul de susţinere a radiodifuzorilor nu poate fi utilizat pentru remunerarea membrilor consiliului şi angajaţilor lui. 

(31) Subvenţiile de la bugetul de stat, oferite radiodifuzorilor publici în conformitate cu prevederile prezentului Cod, nu se iau în calcul la stabilirea taxei de acoperire a cheltuielilor de reglementare.

(4) Consiliul Coordonator al Audiovizualului va prezenta anual Parlamentului proiectul de buget în care se va estima costul activităţilor desfăşurate de consiliu în exercitarea atribuţiilor şi obligaţiilor sale. 

(5) Propunerile înaintate de Consiliul Coordonator al Audiovizualului privind bugetul şi organigrama sa vor fi discutate şi aprobate la şedinţa în plen a Parlamentului. 

(6) Consiliul Coordonator al Audiovizualului publică în Monitorul Oficial al Republicii Moldova raport anual cu privire la activitatea sa financiară. 
[Art.47 completat prin Legea nr.172-XVI din 10.07.2008, în vigoare 25.07.2008]

 

Articolul 48. Organizarea şi funcţionarea Consiliului Coordonator al Audiovizualului 

(1) Consiliul Coordonator al Audiovizualului este convocat în şedinţă de constituire de către cel mai în vîrstă membru al său. 

(2) Consiliul Coordonator al Audiovizualului elaborează propriul statut, aprobat ulterior de Parlament. 

(3) În îndeplinirea funcţiilor şi a atribuţiilor ce îi revin potrivit prezentului cod, Consiliul Coordonator al Audiovizualului adoptă, în şedinţe deschise, decizii cu votul majorităţii membrilor săi. 

(4) În vederea exercitării atribuţiilor sale, Consiliul Coordonator al Audiovizualului îşi constituie o structură funcţională proprie, inclusiv structuri teritoriale de control şi monitorizare, prevăzute în statut. 

(5) Pentru corelaţia dintre Strategia de acoperire a teritoriului naţional cu servicii de programe audiovizuale şi Planul naţional de repartizare a frecvenţelor radioelectrice terestre pentru comunicare audiovizuală, pentru studierea problemelor legate de utilizarea spectrului radioelectric destinat comunicării audiovizuale şi a problemelor privind noile dezvoltări tehnologice cu impact asupra comunicării audiovizuale, se instituie o comisie consultativă mixtă, compusă din membri propuşi de Consiliul Coordonator al Audiovizualului şi membri propuşi de Ministerul dezvoltării informaţionale. 

(6) Comisia consultativă mixtă adoptă propriul regulament, aprobat de conducerea celor două autorităţi. 

 

Articolul 49. Supravegherea şi controlul activităţii Consiliului Coordonator al Audiovizualului 

(1) Activitatea Consiliului Coordonator al Audiovizualului este supravegheată de Parlament, prin dezbaterea raportului anual al consiliului. 

(2) Raportul anual al Consiliului Coordonator al Audiovizualului se depune în Parlament pînă la data de 1 februarie. 

(3) În situaţia în care Parlamentul respinge raportul anual al Consiliului Coordonator al Audiovizualului, acesta este obligat ca, în termen de 30 de zile, să prezinte un program de măsuri concrete pentru remedierea carenţelor semnalate. 

(4) Odată cu prezentarea raportului Consiliului Coordonator al Audiovizualului, comisia parlamentară de profil prezintă un aviz asupra legalităţii activităţilor consiliului, asupra corectitudinii şi transparenţei operaţiunilor financiare. 

(5) În îndeplinirea misiunii sale în interesul public, Consiliul Coordonator al Audiovizualului are obligaţia de a face publice rapoartele trimestriale privind modul în care îşi exercită atribuţiile. 

 

Capitolul VII 

Radiodifuzorii publici

Articolul 50. Statutul juridic al radiodifuzorului public naţional instituţia publică naţională a audiovizualului Compania “Teleradio-Moldova” 

(1) Instituţia publică naţională a audiovizualului Compania “Teleradio-Moldova” (în continuare - compania) este un serviciu public de radiodifuziune şi televiziune independent editorial, precum şi în activitatea sa de creaţie, autonom instituţional, constituit în baza capitalului financiar public, care, în condiţiile prezentului cod, oferă servicii de programe întregii societăţi din Republica Moldova, cu acoperire a întregului teritoriu al Republicii Moldova. 

(2) Compania uzează de drepturile unei persoane juridice de drept public. 

(3) Statutul companiei este aprobat de Consiliul de Observatori. 

 

Articolul 51. Atribuţiile companiei 

(1) Atribuţiile companiei sînt: 

a) elaborarea, producerea, difuzarea emisiunilor radiofonice şi televizate despre realităţile sociale, politice şi economice interne şi internaţionale, precum şi din domeniile culturii, agrementului, învăţămîntului, educaţiei, sportului, emisiuni pluraliste, imparţiale, inovative, marcate de calitatea înaltă şi integritatea programului, menite să asigure informarea corectă, imparţială, echidistantă a consumatorilor, respectînd echilibrul politic, libertatea de exprimare, de creaţie şi de convingeri; 

b) promovarea valorilor patrimoniului naţional, implementarea politicii lingvistice a instituţiei în conformitate cu prevederile prezentului cod; 

c) prezentarea către public a realizărilor culturii, ştiinţei mondiale şi a celor naţionale, promovarea valorilor civilizaţiei contemporane în genere; 

d) cultivarea demnităţii umane, toleranţei, moralei publice, spiritului civic, a valorilor democratice, unităţii naţionale, adevărului, justiţiei, ţinîndu-se cont de convingerile morale, politice şi religioase ale diferitelor categorii ale populaţiei; 

e) transmiterea onestă, fidelă, echidistantă a informaţiilor în cadrul programelor de ştiri; 

f) asigurarea dreptului la informare al tuturor categoriilor de cetăţeni ai Republicii Moldova, inclusiv al minorităţilor naţionale; 

g) respectarea dreptului jurnaliştilor de a elabora şi, în consecinţă, de a respecta codul deontologic al jurnalistului, specificînd normele profesionale în domeniu; 

h) asigurarea înregistrării evenimentelor şi lucrărilor semnificative din punct de vedere al culturii şi istoriei naţionale, păstrarea înregistrărilor pentru viitoarele generaţii, realizarea producţiei proprii în parametrii prevăzuţi de cod; 

i) realizarea emisiunilor cognitive şi de divertisment destinate copiilor de diverse vîrste, adolescenţilor, tinerilor; 

j) favorizarea dezbaterilor democratice, schimburilor de opinie între diversele categorii ale populaţiei, precum şi integrarea în societate a cetăţenilor; 

k) implementarea noilor tehnologii de producere şi difuzare a serviciilor de programe şi serviciilor în domeniul comunicaţiei audiovizuale. 

(2) Pentru a încuraja şi promova realizarea producţiei autohtone şi a asigura ca programele sale să ofere o varietate largă de opinii şi perspective, compania va tinde să obţină 20% din serviciile sale de programe de la producătorii independenţi din Republica Moldova. 

(3) Compania are dreptul să înregistreze sau să transmită în direct fără plată şedinţe ale Parlamentului, Guvernului, dezbateri publice ale autorităţilor publice, mitinguri, demonstraţii, procesiuni, manifestaţii, întruniri de ordin comemorativ, religios, alte acţiuni cu caracter public, indiferent de locul lor de desfăşurare. 

(4) Compania poate avea în structura sa birouri publice teritoriale, alte unităţi funcţionale autonome. 

 

Articolul 52. Independenţa editorială 

(1) Independenţa editorială a companiei este garantată prin lege. Nu se admit ingerinţe operate de autorităţi publice şi nici influenţa vreunui partid, organizaţii comerciale, economice, social-politice, sindicale şi de alt ordin. 

(2) Independenţa editorială şi de creaţie include dreptul exclusiv al organelor de conducere ale companiei de a adopta, în limitele stabilite de prezentul cod, decizii cu privire la: 

a) elaborarea politicii editoriale, adoptarea şi modificarea grilei de emisie a companiei; 

b) organizarea activităţii editoriale şi de creaţie; 

c) conceperea şi producerea programelor, inclusiv a celor de ştiri şi actualităţi; 

d) alte activităţi stabilite de prezentul cod şi/sau de Consiliul de Observatori al companiei. 

(3) Organele de conducere ale companiei sînt obligate să asigure, în cadrul instituţiei, independenţa editorială, accesul angajaţilor de specialitate la informaţie, libertatea de creaţie, respectarea drepturilor fundamentale ale omului. 

(4) Organele de conducere ale companiei vor adopta reglementări detaliate cu privire la organizarea activităţii, astfel încît să evite influenţele de orice natură asupra procesului editorial şi de creaţie al companiei. 

 

Articolul 53. Publicitate, teleshopping şi sponsorizare 

Compania va plasa publicitatea şi programele sponsorizate conform prevederilor art.19 alin.(5)-(8), (10)-(12) şi (14), art.20-22. Inserarea emisiunilor de teleshopping în serviciile de programe ale companiei este interzisă. 

 

Articolul 54. Obiectul de activitate al radiodifuzorului public naţional 

Compania are ca obiect de activitate: 

a) realizarea emisiunilor de radio şi de televiziune în limba de stat a Republicii Moldova, precum şi în limbile minorităţilor naţionale sau în alte limbi de circulaţie internaţională, cu scop informativ, cultural, educativ şi de divertisment, ţinîndu-se cont de prevederile prezentului cod; 

b) difuzarea emisiunilor prin staţii şi mijloace tehnice aflate în proprietate sau prin reţele, închiriate, de telecomunicaţii audiovizuale, radioelectrice, inclusiv prin satelit, cablu sau prin alte mijloace tehnice; 

c) realizarea emisiunilor radiofonice şi de televiziune, înregistrărilor pe orice fel de suport, filmelor artistice, spectacolelor de televiziune, serialelor de televiziune, filmelor ştiinţifice, documentare, necesare serviciilor de programe proprii şi pentru schimb cu organizaţii similare din ţară şi din străinătate. Acestea pot fi realizate în studiourile proprii sau în colaborare cu alţi parteneri interni sau externi; 

d) organizarea de concerte, festivaluri şi spectacole cu public, concursuri, jocuri de inteligenţă sau aleatorii, încheierea de contracte cu artişti şi impresari din ţară şi din străinătate pentru emisiunile, concertele şi spectacolele pe care le organizează, plătind onorarii şi efectuînd încasări în condiţiile legii; 

e) realizarea de activităţi publicitare prin emisiuni şi publicaţii proprii pentru beneficiari din ţară şi din străinătate; 

f) organizarea activităţii de documentare în probleme specifice, editarea şi transmiterea spre difuzare a programelor, materialelor publicitare şi a altor publicaţii legate de activitatea radiofonică şi de televiziune; 

g) desfăşurarea activităţii de cercetare şi proiectare, efectuarea lucrărilor specifice tehnicii audio şi video, urmărirea rezultatelor cercetării ştiinţifice şi valorificarea acestora în condiţiile legii, promovarea progresului tehnic şi ştiinţific în activitatea instituţiei; 

 h) efectuarea operaţiunilor de comerţ exterior cu producţie audiovizuală şi a plăţilor în lei şi în valută, în condiţiile legii; 

 i) încheierea, la solicitare şi după caz, a acordurilor cu organizaţii similare din străinătate în vederea realizării, coproducerii şi difuzării peste hotare a producţiei proprii, schimbului de realizatori de emisiuni şi de corespondenţi, oferindu-se posibilitatea unei informări reciproce directe asupra realităţilor din Republica Moldova şi din ţările respective; 

j) organizarea activităţii birourilor publice teritoriale ale audiovizualului; 

k) orice alte activităţi prevăzute în prezentul cod şi în Statutul companiei. 

 

Articolul 55. Conducerea companiei 

Conducerea companiei este exercitată de: 

- Consiliul de Observatori; 

- preşedintele companiei; 

- directorul radiodifuziunii şi directorul televiziunii. 

 

.">Articolul 56. Componenţa Consiliului de Observatori 

(1) Consiliul de Observatori este compus din 9 membri, personalităţi publice cu calificări profesionale în diferite domenii cum ar fi cultura, arta, cinematografia, jurnalismul, dreptul, gestiunea financiară şi gestiunea întreprinderii comerciale, relaţiile cu publicul, relaţiile internaţionale, domeniul academic, mass-mediei şi ingineriei. 

(2) Membrii Consiliului de Observatori desfăşoară activitate în nume propriu şi nu reprezintă nici un alt interes extern pentru companie decît interesul public. Ei nu solicită şi nu acceptă, din partea persoanelor interesate din afara companiei, instrucţiuni legate de activităţile Consiliului de Observatori. 

(3) Membrii Consiliului de Observatori sînt desemnaţi de Parlament, potrivit următoarei proceduri: 

a) Consiliul Coordonator al Audiovizualului emite o invitaţie publică pentru candidaţii la funcţia de membru al Consiliului de Observatori, făcînd publice criteriile pentru suplinirea funcţiei şi termenul limită pentru depunerea ofertelor; 

b) Consiliul Coordonator al Audiovizualului selectează şi prezintă Parlamentului cîte 2 candidaţi pentru fiecare post vacant. Scopul urmărit de acest proces este selectarea unor candidaţi calificaţi, cu o pregătire profesională variată şi integritate personală, chemaţi să conducă radiodifuzorul public; 

c) Parlamentul numeşte în funcţie membrii Consiliului de Observatori prin hotărîre la propunerea comisiei parlamentare de profil şi a Comisiei parlamentare juridice, numiri şi imunităţi. Cel puţin 2 membri vor fi femei şi cel puţin 2 membri ai Consiliului de Observatori vor avea calificări profesionale în domeniul gestionării financiare şi gestionării întreprinderii comerciale. 

(4) Durata mandatului de membru al Consiliului de Observatori este de 4 ani. 

(5) Iniţial, 3 membri ai Consiliului de Observatori sînt desemnaţi pentru un mandat de 2 ani, 3 pentru un mandat de 3 ani şi 3 pentru un mandat de 4 ani. 

(6) Consiliul de Observatori îşi desfăşoară activitatea în baza propriului regulament. 

(7) Modul de activitate al Consiliului de Observatori este şedinţa deschisă, care se convoacă de cîte ori este nevoie pentru îndeplinirea atribuţiilor sale. 

(8) Consiliul de Observatori îşi alege, cu votul majorităţii membrilor săi, preşedintele şi secretarul. 

(9) Consiliul de Observatori desfăşoară activitate fără remuneraţie, cu excepţia secretarului, care este angajat cu zi deplină de muncă şi remunerat de companie. Mărimea remuneraţiei secretarului este stabilită de consiliu. Celorlalţi membri ai Consiliului de Observatori compania le acordă, pentru participare la fiecare şedinţă, remuneraţie în proporţie de 20% din salariul lunar al preşedintelui său. Remuneraţia membrului Consiliului de Observatori plătită pe parcursul a 30 de zile nu poate depăşi 50% din salariul preşedintelui companiei. 

[Art.56 modificat prin Legea nr.42-XVIII din 20.10.2009, în vigoare 22.10.2009] 

 

Articolul 57. Exigenţe şi incompatibilităţi 

(1) Este în drept să candideze la funcţia de membru al Consiliului de Observatori persoana care: 

a) este cetăţean al Republicii Moldova; 

b) are studii superioare în unul din domeniile enumerate la art.56 alin.(1); 

c) cunoaşte limba de stat a Republicii Moldova; 

d) nu are antecedente penale. 

(2) Funcţia de membru al Consiliului de Observatori este incompatibilă cu: 

a) statutul de parlamentar, de membru al Guvernului, de membru al Consiliului Coordonator al Audiovizualului; 

b) calitatea de deţinător, direct sau indirect, de acţiuni sau părţi ale fondului statutar al societăţilor comerciale cu activităţi în domenii în care s-ar afla în conflict de interese cu calitatea de membru al Consiliului de Observatori; 

c) statutul de salariat al companiei; 

d) calitatea de membru de partid. 

 

Articolul 58. Atribuţiile Consiliului de Observatori 

Consiliul de Observatori are următoarele atribuţii: 

a) aprobă statutul companiei şi modificările la el; 

b) aprobă Caietul de sarcini al companiei, care include planul financiar şi declaraţia politicii editoriale a companiei; 

c) evaluează performanţa companiei şi conducerii ei, publicînd rapoarte anuale şi recomandări; 

d) aprobă instituirea, reorganizarea sau încetarea activităţilor subdiviziunilor companiei, inclusiv ale birourilor ei teritoriale; 

e) organizează întîlniri publice cu reprezentanţi ai diferitelor categorii ale auditoriului din Republica Moldova pentru a efectua studii de audienţă; 

f) confirmă în funcţie, în bază de concurs, preşedintele companiei, directorul radiodifuziunii şi directorul televiziunii; 

g) sesizează, din oficiu şi la solicitare, asupra încălcării prezentului cod şi a altor legi în vigoare, comise de companie, înaintînd preşedintelui ei demersuri de intrare în legalitate. 

 

Articolul 59. Vacanţa funcţiei de membru al Consiliului de Observatori 

Vacanţa funcţiei de membru al Consiliului de Observatori intervine în caz de: 

a) demisie; 

b) expirare a mandatului; 

c) condamnare prin hotărîre judecătorească definitivă; 

d) pierdere a cetăţeniei Republicii Moldova; 

e) incapacitate mentală sau fizică; 

f) absenţă consecutivă şi nejustificată de la şedinţele Consiliului de Observatori. 

 

.">Articolul 60. Preşedintele companiei 

(1) Preşedintele companiei exercită conducerea ei generală pe principii de independenţă decizională, este responsabil de formarea serviciilor de programe în corespundere cu principiile de comunicare audiovizuală prevăzute în prezentul cod şi în alte legi în vigoare, de gestionarea eficientă a companiei, de toate activităţile ei financiare. 

(2) Preşedintele reprezintă compania în instanţă de judecată, în relaţiile ei cu alte instituţii şi organizaţii din Republica Moldova şi străinătate, semnînd în numele companiei contracte şi acorduri. 

(3) Preşedintele are următoarele atribuţii: 

a) asigură, în limitele stabilite de prezentul cod şi de Statutul companiei, administrarea ei curentă; 

b) asigură executarea deciziilor Consiliului de Observatori, a prevederilor expuse în licenţa de emisie, a acordurilor încheiate de companie; 

c) aprobă, la propunerea directorului radiodifuziunii şi a directorului televiziunii, ordine cu privire la buna funcţionare a utilajului tehnic al companiei, efectuarea operaţiunilor economice, comerciale şi financiare, recrutarea, perfecţionarea, angajarea şi concedierea personalului ei; 

d) de comun acord cu directorul radiodifuziunii şi directorul televiziunii, cu şefii departamentelor companiei, elaborează şi propune spre adoptare Consiliului de Observatori Statutul companiei, Caietul de sarcini, acţiunile de instituire, reorganizare a subvidiziunilor companiei şi încetare a activităţilor acestora; 

e) exercită alte atribuţii ce-i revin conform prezentului cod şi Statutului companiei. 

(4) Preşedintele companiei este numit în funcţie pentru un mandat de 5 ani. 

(5) Pentru suplinirea funcţiei de preşedinte al companiei, Consiliul de Observatori anunţă concurs şi elaborează ad-hoc un regulament de desfăşurare a concursului. 

(6) Despre data desfăşurării concursului şi rigorile stabilite faţă de candidaţi, Consiliul de Observatori publică un anunţ în Monitorul Oficial al Republicii Moldova şi pe pagina sa web. 

(7) Pentru a asigura transparenţa concursului, Regulamentul de desfăşurare a concursului, care va include şi rigorile faţă de candidaţi, numele candidaţilor, CV-urile lor, precum şi proiectele lor de intenţie asupra strategiei de dezvoltare a companiei, va fi făcut public. 

(8) Consiliul de Observatori confirmă candidatul în funcţia de preşedinte al companiei cu votul majorităţii membrilor săi. 

(9) Salariul preşedintelui de companie este stabilit de Consiliul de Observatori în mărime ce variază între 3 şi 5 salarii medii lunare ale personalului de creaţie al companiei, calculat în raport cu ultimele 3 luni de activitate a acesteia. 

(10) Preşedintele companiei poate fi destituit de către Consiliul de Observatori cu votul majorităţii membrilor Consiliului de Observatori. 

(11) Preşedintele companiei trebuie să corespundă următoarelor exigenţe: 

a) să fie profesionist în domeniul de funcţionare a audiovizualului public, să posede capacităţi manageriale; 

b) să aibă studii superioare; 

c) să fie cetăţean al Republicii Moldova; 

d) să cunoască limba de stat a Republicii Moldova. 

(12) Funcţia de preşedinte al companiei este incompatibilă cu: 

a) calitatea de membru al unui organ de conducere sau de angajat, partener, acţionar, proprietar al unui radiodifuzor privat; 

b) calitatea de membru de partid sau de membru al unor alte organizaţii politice; 

c) funcţia de membru al Guvernului Republicii Moldova, deputat în Parlament sau alte funcţii remunerate în afara companiei; 

d) funcţia de membru al Consiliului Coordonator al Audiovizualului. 

(13) Funcţia de preşedinte al companiei este compatibilă cu activitatea în domeniile: didactic, ştiinţific, de creaţie în cadrul publicaţiilor de specialitate cu caracter literar, artistic, ştiinţific, social dacă aceasta nu contravine intereselor companiei. 

(14) Preşedintele companiei îşi exercită atribuţiile pînă la numirea succesorului său. 

[Art.60 modificat prin Legea nr.42-XVIII din 20.10.2009, în vigoare 22.10.2009] 

 

.">Articolul 61. Directorul radiodifuziunii şi directorul televiziunii 

(1) Directorul radiodifuziunii şi directorul televiziunii sînt numiţi în funcţie pentru un mandat de 5 ani. 

(2) Directorul radiodifuziunii şi directorul televiziunii sînt numiţi în funcţie prin concurs, în condiţiile art.58. 

(3) De competenţa directorului radiodifuziunii ţine administrarea curentă a procesului de creaţie la postul de radio al companiei. 

(4) De competenţa directorului televiziunii ţine administrarea curentă a procesului de creaţie la postul de televiziune al companiei. 

(5) Directorul radiodifuziunii şi directorul televiziunii au următoarele atribuţii: 

a) înaintează preşedintelui companiei, în condiţiile legii, propuneri de angajare şi concediere a personalului radiodifuziunii/televiziunii; 

b) aprobă competenţele şi atribuţiile unităţilor din componenţa radiodifuziunii/televiziunii; 

c) adoptă dispoziţii cu privire la modul de organizare şi funcţionare a organelor de conducere la nivel de subdiviziuni ale radiodifuziunii/televiziunii; 

d) exercită alte atribuţii ce le revin conform prevederilor prezentului cod, Statutului companiei şi directivelor preşedintelui ei. 

(6) Salariul directorului de radiodifuziune şi cel al directorului de televiziune sînt stabilite de Consiliul de Observatori, în mărime ce variază între 3 şi 4 salarii medii lunare ale personalului de creaţie al companiei, calculat în raport cu ultimele 3 luni de activitate a acesteia. 

(7) Directorul de radiodifuziune şi directorul de televiziune pot fi destituiţi doar în condiţiile art.60 alin.(10). 

(8) Exigenţele şi incompatibilităţile funcţiei de director al radiodifuziunii şi de director al televiziunii sînt similare celor expuse în art.60 alin.(11)-(13). 

 

Articolul 62. Caietul de sarcini 

(1) Caietul de sarcini se compune din două părţi distincte: planul financiar şi declaraţia politicii de programe (pentru companie şi, separat, pentru fiecare serviciu de programe) care servesc drept temei pentru asigurarea transparenţei şi susţinerii publice în activităţile companiei, precum şi pentru aprobarea bugetului ei anual. 

(2) Caietul de sarcini este elaborat de preşedintele companiei, de directorul radiodifuziunii, de cel al televiziunii, de şefii departamentelor companiei şi este aprobat de Consiliul de Observatori. 

(3) Planul financiar include: 

a) proiectul de buget, elaborat în condiţiile art.64; 

b) lista emiţătoarelor (proprii şi închiriate) utilizate de companie; 

c) proiecte de creare şi dezvoltare a subdiviziunilor teritoriale şi a reţelelor de reporteri conform prezentului cod şi tratatelor internaţionale la care Republica Moldova este parte; 

d) principiile şi necesităţile remunerării angajaţilor companiei; 

e) proiecte de construcţii capitale, de reconstrucţii, echipamente tehnice şi de reutilare; 

f) alte date. 

(4) Declaraţia politicii de programe (pentru companie şi, separat, pentru fiecare serviciu în parte) include: 

a) lista canalelor de radio/televiziune, volumul emisiilor totale/zilnice; 

b) volumul de emisie rezervat programelor în limba de stat şi limbile minorităţilor naţionale; 

c) volumul de emisie destinat ştirilor; 

d) volumul de emisie rezervat filmelor artistice şi documentare, spectacolelor, produse şi achiziţionate de companie; 

e) volumul de emisie anual afectat producţiei proprii; 

f) proiecte de schimb de programe cu ţări străine; 

g) volumul de emisie al programelor destinate ţărilor străine; 

h) alte date. 

 

.">Articolul 63. Proprietatea companiei 

(1) Compania posedă, utilizează şi dispune de proprietatea sa în conformitate cu legislaţia în vigoare, are dreptul să posede numai bunurile necesare exercitării funcţiilor specificate în statut. 

(2) Compania nu are dreptul: 

a) să asigure realizarea obligaţiilor unor alte persoane prin proprietatea sa ori să acţioneze ca partener al unei companii generale sau ca partener general al unui parteneriat limitat; 

b) să asigure realizarea obligaţiilor cu întreaga sa proprietate mobilă sau imobilă ori cu o parte din ea care depăşeşte 50% din valoarea de bilanţ a întregii proprietăţi mobile sau imobile; 

c) să transmită proprietatea sa în mod gratuit sau pentru o plată mai mică decît valoarea obişnuită a acesteia ori să acorde sponsorizări sau alte donaţii financiare; 

d) să acorde împrumuturi (credite) ori să arendeze în mod comercial bunuri cu obligaţia de a le achiziţiona (leasing financiar); 

e) să împrumute (să primească credite) ori să ia bunuri în bază de acord comercial de arendă cu obligaţia de a le achiziţiona (leasing financiar) dacă, în urma unei astfel de tranzacţii, mărimea totală a plăţilor ce ţin de credit şi de leasing-ul financiar depăşeşte, în orice an, 10% din veniturile bugetului din anul încheierii tranzacţiei. 

(3) Împrumuturile pentru care Guvernul a oferit garanţie de stat nu se includ în categoria împrumuturilor specificate la alin.(2) lit.e). Consiliul de Observatori prezintă Guvernului solicitarea de acordare a garanţiei de stat pentru împrumuturi, iar acesta decide asupra iniţiativei legislative corespunzătoare. 

(4) Cu acordul prealabil al Consiliului de Observatori, compania poate să efectueze tranzacţii care implică: 

a) achiziţia sau încetarea unui pachet de acţiuni într-o companie; 

b) achiziţia, transmiterea sau încetarea activităţilor unei întreprinderi; 

c) ipotecarea sau transmiterea bunurilor imobile sau mobile înregistrate; 

d) împrumutul. 

(5) Emisiunile concepute şi realizate de companie îi aparţin cu titlu de proprietate. Condiţiile de păstrare şi arhivare a înregistrărilor audiovizuale şi a documentelor se stabilesc în Statutul companiei. 

 

.">Articolul 64. Bugetul companiei 

(1) Parlamentul garantează finanţarea sigură şi corespunzătoare a necesităţilor de activitate ale companiei. 

(2) Compania este finanţată din: 

a) subvenţii de la bugetul de stat, potrivit Caietului de sarcini; 

b) donaţii şi sponsorizări pentru proiecte speciale; 

c) sume obţinute prin acordarea dreptului la utilizare şi transmitere a proprietăţii, inclusiv a emisiunii; 

d) profitul obţinut din organizarea evenimentelor publice în conformitate cu obiectul de activitate al companiei; 

e) venituri obţinute din publicitate; 

f) alte surse financiare a căror legitimitate nu vine în contradicţie cu prevederile actualului cod şi ale altor legi în vigoare. 

(3) Consiliul de Observatori elaborează proiectul bugetului companiei. 

(4) Bugetul aprobat şi rapoartele privind implementarea lui se fac publice. 

(5) Darea de seamă privind executarea bugetului se prezintă Parlamentului odată cu raportul anual şi va fi dat publicităţii. 

(6) Activitatea financiară a companiei este verificată periodic de către un serviciu de audit extern. 

 

.">Articolul 65. Radiodifuzorii publici regionali 

(1) În U.T.A. Găgăuzia funcţionează, în conformitate cu prezentul cod, la decizia Adunării sale Populare, radiodifuzorul public regional Compania “Teleradio-Găgăuzia”. 

(2) În raioanele de pe malul stîng al Nistrului, după soluţionarea problemei transnistrene, la decizia autorităţilor publice regionale, va funcţiona radiodifuzorul public regional. 

 

Capitolul VIII 

Radiodifuzorii privaţi 

.">Articolul 66. Crearea şi funcţionarea radiodifuzorilor privaţi 

(1) Radiodifuzorii privaţi se pot constitui de către persoane fizice şi persoane juridice. 

(2) În calitate de fondatori ai radiodifuzorilor privaţi nu pot fi autorităţile publice de orice nivel, instituţiile de drept public finanţate de la bugetul de stat, partidele şi formaţiunile politice, întreprinderile şi instituţiile specializate în domeniul telecomunicaţiilor. 

(3) O persoană fizică sau juridică poate deţine cel mult două licenţe de emisie în aceeaşi unitate administrativ-teritorială sau zonă, fără posibilitatea de a deţine exclusivitatea. 

(4) O persoană fizică sau juridică, din ţară sau străinătate, poate fi investitor sau acţionar majoritar, direct sau indirect, la cel mult 2 radiodifuzori de diferite tipuri. 

(5) Radiodifuzorii privaţi se autofinanţează din veniturile obţinute din activităţi comerciale, din sponsorizări şi prestări de servicii. 

(6) Radiodifuzorii privaţi sînt obligaţi să informeze publicul privitor la denumirea şi sediul administraţiei, la numele realizatorului de programe sau de emisiuni, la semnalele postului de radio, la simbolul postului de televiziune. 

(7) Radiodifuzorii privaţi titulari de licenţă de emisie prezintă anual Consiliului Coordonator al Audiovizualului raport privind realizarea concepţiei serviciului de programe în anul de activitate precedent. 

(8) Radiodifuzorii privaţi desfăşoară activitate în conformitate cu concepţia generală a serviciului de programe, în al cărui temei Consiliul Coordonator al Audiovizualului a eliberat licenţa de emisie şi/sau autorizaţia de retransmisie. 

 

Capitolul IX 

Dispoziţii finale şi tranzitorii

Articolul 67 
La intrarea în vigoare a prezentului cod, se abrogă: 

a) Legea audiovizualului nr.603-XIII din 3 octombrie 1995; 

b) Legea nr.1320-XIV din 26 iulie 2002 cu privire la instituţia publică naţională a audiovizualului Compania “Teleradio-Moldova”. 

 

Articolul 68 
(1) Parlamentul Republicii Moldova, în termen de 2 luni de la data intrării în vigoare a prezentului cod, va constitui şi va aproba componenţa Consiliului Coordonator al Audiovizualului. 

(2) Consiliul Coordonator al Audiovizualului va elabora şi va prezenta Parlamentului, în termen de 2 luni de la constituire, spre adoptare statutul propriu, structura, devizul de cheltuieli şi cuantumul salariului funcţiei membrilor şi colaboratorilor Consiliului Coordonator al Audiovizualului. 

(3) Consiliul Coordonator al Audiovizualului va publica, în decursul a 2 luni de la constituire, în Monitorul Oficial al Republicii Moldova şi pe pagina web avizul desfăşurării concursului pentru suplinirea funcţiilor de membru al Consiliului de Observatori al instituţiei publice naţionale a audiovizualului Compania “Teleradio-Moldova”. 

(4) Consiliul de Observatori va anunţa, în termen de 2 luni de la data constituirii sale, concursul pentru suplinirea funcţiilor de preşedinte, director de televiziune şi director de radiodifuziune al instituţiei publice naţionale a audiovizualului Compania “Teleradio-Moldova”. 

(5) Consiliul Coordonator al Audiovizualului va iniţia, în termen de 2 luni de la constituire, controlul serviciilor de programe existente şi al legalităţii eliberării licenţelor către titulari, inclusiv radiodifuzorilor fondaţi şi finanţaţi de autorităţile administraţiei publice locale, va elabora recomandări privind mecanismele de intrare în legalitate a acestora, astfel încît să nu se admită lichidarea lor, ci să se asigure crearea unui mediu pluralist de dezvoltare a domeniului audiovizualului. 

(6) Autorităţile administraţiei publice locale fondatoare de instituţii ale audiovizualului vor emite, în termen de 3 luni, decizii de reorganizare a acestor instituţii în conformitate cu prezentul cod. 

 (7) Consiliul Coordonator al Audiovizualului va consulta radiodifuzorii şi alte părţi interesate şi va elabora, în termene rezonabile, un cod de conduită care va conţine reglementări exhaustive şi detaliate privind crearea unor servicii de programe pe principiile de comunicare audiovizuală expuse în prezentul cod şi în conformitate cu standardele europene. 

(8) Licenţele de emisie eliberate radiodifuzorilor înainte de intrarea în vigoare a prezentului cod rămîn în vigoare pînă la expirarea termenelor pentru care au fost acordate. 

